text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
13 Njengoko wayephuma etempileni omnye wabafundi bakhe wathi kuye: “Mfundisi, khangela! olunjani lona uhlobo lwamatye yaye olunjani lona uhlobo lwezakhiwo!”+
2 Noko ke, uYesu wathi kuye: “Uyazibona na ezi zakhiwo zikhulu?+ Akuyi kusala litye phezu kwelitye+ apha elingayi kudilizwa.”+
3 Yaye njengoko wayehleli kwiNtaba yemiNquma ekhangelene netempile, uPetros+ noYakobi noYohane noAndreya bambuza ngasese besithi:+
4 “Sixelele, Ziya kubakho nini na ezi zinto, kwaye uya kuba yintoni na umqondiso xa zonke ezi zinto zimiselwe ukufikelela esiphelweni?”+
5 Ngoko uYesu wathi kubo: “Lumkani kungabikho bani unilahlekisayo.+
6 Baninzi abaya kuza egameni lam, besithi, ‘Ndinguye,’ yaye baya kulahlekisa abaninzi.+
7 Ngaphezu koko, xa nisiva ngeemfazwe neengxelo zeemfazwe, ningankwantyi; ezi zinto zimele zenzeke, kodwa isiphelo asikabikho.+
8 “Kuba uhlanga luya kuvukelana nohlanga nobukumkani buvukelane nobukumkani,+ kuya kubakho iinyikima zomhlaba+ kwiindawo ngeendawo, kuya kubakho ukunqongophala kokutya.+ Oku kukuqala kwenimba.+
9 “Nina ke, zilumkeleni; abantu baya kuninikela kwiinkundla zasekuhlaleni,+ yaye niya kubethwa kwizindlu zesikhungu+ nize nimiswe phambi kweerhuluneli nookumkani ngenxa yam, ukuze kube bubungqina kubo.+
10 Kumele kushunyayelwe iindaba ezilungileyo+ kuzo zonke iintlanga kuqala.+
11 Xa ke besiya kuninikela, musani ukuyixhalela kwangaphambili into eniya kuyithetha;+ kodwa nakuphi na enikunikwayo ngelo lixa, thethani kona, kuba asinini abo bathethayo, kodwa ngumoya oyingcwele.+
12 Ngapha koko, umzalwana uya kunikela umzalwana ekufeni, aze uyise anikele umntwana,+ nabantwana baya kuvukela abazali baze bababulalise;+
13 yaye niya kuthiywa ngabantu bonke ngenxa yegama lam.+ Kodwa lowo unyamezele kwada kwasekupheleni+ uya kusindiswa.+
14 “Noko ke, xa nibona into elizothe+ ebangela isiphanziso+ imi apho ingafanele ime khona (ofundayo makaqiqe),+ mabandule abo bakwelakwaYuda basabele ezintabeni.+
15 Umntu ophezu kwendlu makangehli, okanye angene ngaphakathi ukuze athabathe nantoni na endlwini yakhe;+
16 umntu osentsimini makangabuyeli kwizinto ezisemva ukuze athabathe isambatho sakhe sangaphezulu.+
17 Yeha abafazi abamithiyo nabanyisa iintsana ngaloo mihla!+
18 Hlalani nithandazela ukuba kungabi sebusika;+
19 kuba loo mihla iya kuba yimihla yembandezelo+ ekungazange kubekho injengayo ukususela ekuqaleni kwendalo awayidalayo uThixo de kwalelo xesha, kwaye ayisayi kubakho kwakhona.+
20 Enyanisweni, ngaphandle kokuba uYehova+ ayinqumle loo mihla, bekungayi kubakho nyama isindayo. Kodwa ngenxa yabanyuliweyo+ abo aye wabanyula+ uyinqumle loo mihla.+
21 “Kwakhona, ngoko, ukuba nabani na uthi kuni, ‘Yabonani! Nanku uKRISTU,’ ‘Yabonani! Nankuya,’+ ningakukholelwa oko.+
22 Kuba kuya kuvela+ ooKristu bobuxoki nabaprofeti bobuxoki yaye baya kunikela imiqondiso nemimangaliso+ ukuze balahlekise, ukuba kunokwenzeka, abo banyuliweyo.+
23 Ngoko ke, nina, phaphani;+ ndinixelele zonke izinto kwangaphambili.+
24 “Kodwa ngaloo mihla, emva kwaloo mbandezelo, ilanga liya kwenziwa mnyama, nenyanga ayiyi kunika ukukhanya kwayo,
25 neenkwenkwezi ziya kube zisiwa ezulwini, namandla asemazulwini aya kugungqiswa.+
26 Baya kwandula ke bambone uNyana womntu+ esiza emafini enamandla nobuqaqawuli obukhulu.+
27 Uya kwandula ke athumele iingelosi aze abahlanisele ndawonye abo banyuliweyo+ bakhe bevela koomoya abane, ukusuka kwisiphelo somhlaba ukusa kwisiphelo sezulu.+
28 “Ke kaloku fundani umzekeliso kuwo umkhiwane: Kwakamsinya nje lakuba isetyana lawo lithamba lize livelise amagqabi alo, niyazi ukuba ihlobo likufuphi.+
29 Ngokunjalo nani, xa nibona ezi zinto zisenzeka, yazini ukuba ukufuphi, eminyango.+
30 Inene ndithi kuni asisayi kudlula esi sizukulwana zingadanga zenzeke zonke ezi zinto.+
31 Liya kudlula izulu+ nomhlaba, kodwa amazwi am+ akayi kudlula.+
32 “Akukho bani uwaziyo loo mhla okanye elo lixa, azazi neengelosi ezisezulwini engazi noNyana, ngaphandle koBawo.+
33 Hlalani nikhangele, hlalani niphaphile,+ kuba anazi ukuba ixesha elimisiweyo linini na.+
34 Kufana nomntu owahambela kwenye indawo+ washiya indlu yakhe waza wanika amakhoboka akhe igunya, ngalinye umsebenzi walo, waza wayalela umgcini-mnyango ukuba ahlale elindile.
35 Ngoko ke hlalani nilindile,+ kuba anazi ukuba inkosi yendlu iza kufika nini, enoba xa sele imini ihambile okanye ezinzulwini zobusuku okanye ekulileni kweenkuku okanye ngonyezi;+
36 ukuze xa ifika ngequbuliso, inganifumani nilele.+
37 Kodwa oko ndikutsho kuni ndikutsho kubo bonke, Hlalani nilindile.”+
Yithumele
Yithumele
Marko 13
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=41&Chapter=13&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D41%26Chapter%3D13%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


c: text/html

text:
AmaNgqina KaYehova Afikelela Inani Labavakalisi Elalibekiwe
Ngo-1987, uLyman Swingle, ilungu leQumrhu Elilawulayo lamaNgqina KaYehova, wathetha nabantu abayi-63 580 ababehlanganisene kwibala iPlaza Monumental, eliseValencia, eVenezuela. Abaninzi bahamba ngebhasi ubusuku bonke ukuze baye kummamela. Ethetha nesihlwele, uMzalwana uSwingle wathi: “Aniselilo isebe elincinane. Ngoku nilisebe elikumlinganiselo ophakathi. Ibe kubonakala ngathi, ngokukhawuleza ngenye imini niya kuba ‘neqela labavakalisi abayi-100 000’!”
Ngaloo nyaka ka-1987, iVenezuela yayinabavakalisi abangaphezu kwe-38 000—amaNgqina KaYehova awayekukhuthalele ukuvakalisa iindaba ezilungileyo zoBukumkani. Ngeloo xesha, yayingamazwe asibhozo kuphela awayenabavakalisi abangaphezu kwe-100 000.
Ulwando lwamaNgqina KaYehova ehlabathini lonke luyancomeka. Emva kweMfazwe Yehlabathi I, yayingamawaka ambalwa kuphela awayesasaza uBukumkani BukaYehova esidlangalaleni. Oko kwatshintsha. INcwadi Yonyaka YamaNgqina KaYehova Ka-1943 yathi: “Ingxelo edityanisiweyo ka-1942, enoba ayigqitywanga, ngenxa yokusilela ukuqhagamshelana, isikelelekile . . . , ngoba ibonisa ukuba ehlabathini lonke kukho abavakalisi abangaphezu kwe-106 000 abafaka ingxelo yomsebenzi wokushumayela iindaba ezilungileyo.” Nangexesha leMfazwe Yehlabathi II, abantu abaninzi bayamkela inyaniso yeBhayibhile. Ngo-1950, iMerika iyodwa nje, yaba nabavakalisi abangaphezu kwe-100 000.
Ilizwe elilandelayo ukufikelela kubavakalisi abayi-100 000 yiNigeria ngo-1974.
Ngonyaka olandelayo inani labavakalisi eBrazil naseJamani lalingaphezu kwe-100 000. Ulwando olunjalo kumazwekazi amane lungqina ukuba ehlabathini lonke, abantu bafuna inyaniso yeBhayibhile.
Kwihlabathi lonke, inani labantu abamkela iindaba ezilungileyo laqhubeka likhula. Oku kuhambelana noko kwathethwa kwangaphambili yiBhayibhile: “Omncinane uya kuba liwaka, nophantsi abe luhlanga olunamandla. Mna, Yehova, ndiya kukukhawulezisa oko ngexesha lako.”—Isaya 60:22.
Ngokusekelwe kwingxelo yonyaka wenkonzo ka-2014, kukho amazwe ayi-24 anamaNgqina angaphezu kwe-100 000. Aquka iVenezuela, eyafikelela elo nani ngo-2007. Kwihlabathi lonke, kukho amabandla amaNgqina KaYehova ayi-115 416 nabavakalisi abayi-8 201 545.
Funda Okungakumbi
AmaNgqina KaYehova Awulungelelanisa Njani Umsebenzi Wawo Wokushumayela?
Silandela umzekelo owamiselwa nguYesu ngoxa wayesemhlabeni. Ziziphi ezi ndlela zokushumayela?

robotstxt: allowed

filter: keep


text:
Igama Elalithetha Lukhulu!
“MFAZI.” UYesu wayedla ngokuwabiza ngolo hlobo amabhinqa. Ngokomzekelo, xa wayephilisa ibhinqa elalineminyaka eyi-18 ligogekile, wathi: “Mfazindini, ukhululiwe kubuthathaka bakho.” (Luka 13:10-13) Ukubiza amabhinqa ngale ndlela kwakuqhelekile ibe kubonisa imbeko ngamaxesha okubhalwa kweBhayibhile, kangangokuba uYesu wayembiza ngolu hlobo nonina. (Yoh. 19:26; 20:13) Kodwa lalikho nelinye igama elalingapheleli nje ekuboniseni imbeko.
IBhayibhile isebenzisa igama elibonisa ububele nokuthantamisa ngokukhethekileyo xa ibhekisela kubafazi abathile. UYesu wasebenzisa lona xa wayethetha nomfazi owayenethombo legazi iminyaka eyi-12. UMthetho kaThixo wawungamvumeli ukuba aye kuYesu kuba wawusithi akahlambulukanga ngenxa yesigulo sakhe. Abanye basenokuthi wayengamele abe phakathi kwabantu ngenxa yokugula kwakhe. (Lev. 15:19-27) Kodwa wayefuna nyhani ukuphila. Kaloku, “wayeviswe iintlungu ngoogqirha abaninzi, kwaye wachitha bonke ubuncwane bakhe kodwa engangenelwa, kunoko, imeko yakhe yayisiba mbi ngakumbi.”
Lo mfazi wachwechwa phakathi kwabantu, esithi gqi ngasemva koYesu, wabamba umphetho wesambatho sakhe. Ngoko nangoko laphela ithombo legazi! Wayecinga ukuba akazukubhaqwa, kodwa uYesu wathi: “Ngubani na lo undichukumisileyo?” (Luka 8:45-47) Engcangcazela luloyiko, lo mfazi wawa phambi kukaYesu waza “wamxelela yonke inyaniso.”
Emehlis’ ixhala, uYesu ngobubele wathi: “Yomelela, ntombi!” (Mat. 9:22) Abaphengululi beBhayibhile bathi igama lesiHebhere nelesiGrike elithi “ntombi” linokusetyenziswa njengesafobe sokubonisa “ububele nokuthantamisa.” UYesu walehlisa nangakumbi ixhala lalo mfazi ngokuthi: “Ukholo lwakho lukuphilisile. Hamba ngoxolo, uze uphile kwisifo sakho esibuhlungu.”
“Ntombi.” UmMowabhikazi uRute wabizwa ngolo hlobo nguBhohazi, indoda efumileyo yakwaSirayeli. Naye wayenesizathu sokoyika kuba wayebhikica irhasi kwintsimi yendoda angayaziyo. UBhohazi wathi: “[Mamela] ntombi yam.” Emva koko, wathi kuRute makaqhubeke ebhikica kwintsimi yakhe. URute wawa ngobuso phambi kukaBhohazi waza wabuza ukuba kutheni enobubele kangaka kumntu wasemzini. UBhohazi wamehlis’ ixhala ngokuthi: “Kunikelwe ingxelo kum ngako konke oko ukwenzele unyokozala [umhlolokazi onguNahomi] . . . Wanga uYehova angayivuza indlela owenza ngayo.”
UYesu noBhohazi bayimizekelo emihle kubadala! Ngamanye amaxesha, abadala ababini banokuya kumfazi ongumKristu ofuna ukuncedwa ngeZibhalo nokukhuthazwa. Emva kokuba becele ukwalathiswa nguYehova ngomthandazo nokumamela kakuhle xa udade ethetha, abadala banokukwazi ukumehlis’ ixhala baze bamkhuthaze ngeLizwi likaThixo.
Funda Okungakumbi
Ngaba Ngokwenene UThixo Uwakhathalele Amabhinqa?
Ucinga ukuba iBhayibhile iwajongela phantsi amabhinqa? Funda indlela uThixo awajonga ngayo.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
8 Ke kaloku ezi yayiziintloko zezindlu zooyise+ nokubhaliswa ngokomlibo wokuzalwa+ kwabo benyuka nam ekuphumeni eBhabhiloni ebudeni bolawulo lukaArtashashta+ ukumkani:
2 Koonyana bakaFinehasi,+ nguGershom, koonyana bakaItamare,+ nguDaniyeli;+ koonyana bakaDavide,+ nguHatushe;
3 koonyana bakaShekaniya, koonyana bakaParoshe,+ nguZekariya, yena wabhaliswa namadoda alikhulu elinamashumi amahlanu;
4 koonyana bakaPahati-mowabhi,+ nguEliyeho-henayi unyana kaZerahiya, ekunye namadoda angamakhulu amabini;
5 koonyana bakaZatu,+ nguShekaniya unyana kaYahaziyeli, ekunye namadoda angamakhulu amathathu;
6 yaye koonyana baka-Adin,+ nguEbhedi unyana kaYonatan, ekunye namadoda angamashumi amahlanu;
7 koonyana bakaElam,+ nguYeshaya unyana ka-Ataliya, ekunye namadoda angamashumi asixhenxe;
8 yaye koonyana bakaShefatiya,+ nguZebhadiya unyana kaMikayeli, ekunye namadoda angamashumi asibhozo;
9 koonyana bakaYowabhi, nguObhadiya unyana kaYehiyele, ekunye namadoda angamakhulu amabini aneshumi elinesibhozo;
10 yaye koonyana bakaBhani,+ nguShelomiti unyana kaYosifiya, ekunye namadoda alikhulu elinamashumi amathandathu;
11 yaye koonyana bakaBhebhayi, nguZekariya unyana kaBhebhayi,+ ekunye namadoda angamashumi amabini anesibhozo;
12 yaye koonyana baka-Azegadi,+ nguYohanan unyana kaHakatan, ekunye namadoda alikhulu neshumi;
13 yaye koonyana baka-Adonikam,+ abo babengabokugqibela, nanga amagama abo: nguElifelete, nguYeyeli noShemaya, bekunye namadoda angamashumi amathandathu;
14 yaye koonyana bakaBhigevayi,+ ngu-Utayi noZabhudi, bekunye namadoda angamashumi asixhenxe.
15 Ndabaqokelela emlanjeni+ ongena eAhava;+ saza saqhubeka simise iinkampu apho iintsuku ezintathu, ukuze ndibaphicothe abantu+ nababingeleli,+ kodwa andizange ndifumane namnye woonyana bakaLevi+ apho.
16 Ngako oko ndathumela kuEliyezere, uAriyeli, uShemaya noElnatan noYaribhi noElnatan noNatan noZekariya noMeshulam, abo baziintloko, nakuYoyaribhe noElnatan, abayaleli.+
17 Ndandula ndabanika umyalelo ngokuphathelele uIdo lowo uyintloko endaweni kaKasifiya, ndaza ndabeka amazwi emlonyeni+ wabo ukuba bathethe noIdo nabazalwana bakhe amaNethini+ endaweni yaseKasifiya, ukuba asizisele abalungiseleli+ bendlu yoThixo wethu.
18 Ngoko basizisela, ngesandla esilungileyo+ sikaThixo wethu esasiphezu kwethu, indoda enengqiqo+ yakoonyana bakaMahali+ umzukulwana kaLevi+ unyana kaSirayeli, ongulo, uSherebhiya+ noonyana bakhe nabazalwana bakhe, ishumi elinesibhozo;
19 noHahabhiya ekunye noYeshaya wakoonyana bakaMerari,+ abazalwana bakhe, noonyana babo, amashumi amabini.
20 Ababevela kumaNethini, abo uDavide neenkosana babanika inkonzo yabaLevi, yayingamaNethini angamakhulu amabini anamashumi amabini, onke ayetyunjwe ngamagama awo.
21 Ndaza ndabhengeza ukuba kuzilwe ukutya apho kuMlambo iAhava, ukuba sizithobe+ phambi koThixo wethu, ukuze sifune kuye indlela elungileyo+ kuthi nakubantwana bethu+ nasempahleni yethu yonke.
22 Kuba ndaziva ndineentloni ukucela umkhosi wamajoni+ nabakhweli-mahashe+ kukumkani ukuba baze kusinceda nxamnye notshaba endleleni, ngenxa yokuba sasithe kukumkani: “Isandla+ soThixo wethu siphezu kwabo bonke abo bamfunayo ngenxa yokulungileyo,+ kodwa amandla akhe nomsindo wakhe+ zinxamnye nabo bonke abo bamshiyayo.”+
23 Ngoko ke sazila+ saza sacela+ kuThixo wethu ngokuphathelele oku, kangangokuba wasabela sakumbongoza.+
24 Ngoko ndahlula kwiintloko zababingeleli ishumi elinesibini, oko kukuthi, uSherebhiya,+ noHashabhiya,+ bekunye nabazalwana babo abalishumi.
25 Ndabalinganisela isilivere negolide nempahla,+ umnikelo wendlu kaThixo wethu lowo wawunikelwe ngukumkani+ nabacebisi+ bakhe neenkosana zakhe nawo onke amaSirayeli+ awayefumaneka.
26 Ngaloo ndlela ndalinganisa esandleni sabo amakhulu amathandathu anamashumi amahlanu eetalente zesilivere nekhulu lempahla yesilivere+ exabisa iitalente ezimbini, nekhulu leetalente zegolide,
27 nezitya ezincinane zegolide ezixabisa iidarike eziliwaka neempahla ezimbini zobhedu oluhle, olubomvu ngokumenyezelayo, olunqweneleka njengegolide.
28 Ndaza ndathi kubo: “Niyinto engcwele+ kuYehova, yaye iimpahla+ ziyinto engcwele, yaye isilivere negolide zingumnikelo wokuzithandela kuYehova uTHIXO wookhokho benu.
29 Hlalani niphaphile nize nilinde de nizilinganise+ phambi kweentloko zababingeleli nabaLevi neenkosana zoobawo bakaSirayeli eYerusalem, kwiiholo zokudlela+ zendlu kaYehova.”
30 Yaye ababingeleli nabaLevi bamkela ubunzima besilivere negolide neempahla, ukuba babuzise eYerusalem endlwini yoThixo wethu.+
31 Ekugqibeleni sanduluka kuMlambo iAhava+ ngosuku lweshumi elinesine lwenyanga yokuqala+ ukuba sihambe siye eYerusalem, yaye kanye isandla soThixo wethu saba phezu kwethu, kangangokuba wasihlangula+ entendeni yotshaba lwethu nakweyabo babelalele endleleni.
32 Ngoko safika eYerusalem+ saza sahlala apho iintsuku ezintathu.
33 Yaye ngosuku lwesine salinganisa isilivere negolide+ neempahla+ endlwini yoThixo wethu esandleni sikaMeremoti+ unyana kaUriya umbingeleli ekunye noEleyazare unyana kaFinehasi noYozabhadi+ unyana kaYeshuwa noNowadiya unyana kaBhinuwi+ abaLevi,
34 ngenani nangobunzima bayo yonk’ into, emva koko bonke ubunzima babhalwa phantsi ngelo xesha.
35 Abo babephuma ekubanjweni, abathinjwa bangaphambili,+ basondeza imibingelelo etshiswayo+ kuTHIXO kaSirayeli, ishumi elinesibini leenkunzi zeenkomo+ zakhe wonke uSirayeli, amashumi asithoba anesithandathu eenkunzi zeegusha,+ amashumi asixhenxe anesixhenxe eenkunzi zeemvana, ishumi elinesibini leenkunzi zeebhokhwe+ njengomnikelo otshiswayo, yonk’ into njengomnikelo otshiswayo kuYehova.
36 Sandula sanikela imithetho+ kakumkani kumabamba kakumkani+ neerhuluneli+ ezazingaphaya koMlambo,+ yaye babanceda abantu+ nendlu yoTHIXO oyinyaniso.
Yithumele
Yithumele
Ezra 8
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=15&Chapter=8&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D15%26Chapter%3D8%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
SONDELA KUTHIXO
UYehova “Akakhethi Buso”
Ngaba wakha wacalulwa? Ngaba kwakha kwakhatywa isicelo sakho, wangayenzelwa into ethile okanye waphathwa ngokusa ngenxa nje yebala, uhlanga okanye kuba ujongelwa phantsi ngabanye abantu? Ukuba kunjalo, yazi ukuba oku kuye kwenzeka nakwabanye abantu. Noko ke, nazi iindaba ezimnandi: Ezi zinto azikho ezulwini nangona zixhaphakile apha emhlabeni. Umpostile uPetros owayengumKristu wathi: “UThixo akakhethi buso.”—Funda iZenzo 10:34, 35.
UPetros wawatsho la mazwi kwikhaya lomntu weeNtlanga ekwakuthiwa nguKorneli—kwindawo owawungekhe ucinge ukuba yena angaba kuyo. UPetros owayezalwa ngamaYuda wayephila kwixesha apho amaYuda ayesithi iiNtlanga azicocekanga yaye akusondelwa kwaukusondelwa kuzo. Xa kunjalo, wayefuna ntoni emzini kaKorneli? Kaloku nguYehova uThixo owayethe makaye apho! UPetros waba nombono yaye kuwo kwathiwa: “Musa ukuzibiza ngokuba ziyinqambi izinto uThixo aye wazihlambulula.” Nangona uPetros wayengazi, kusuku olungaphambi kolo, noKorneli wayeboniswe umbono yaye kuwo ingelosi yamyalela ukuba abize uPetros. (IZenzo 10:1-15) Xa uPetros waqondayo ukuba nguYehova owenze le nto, wathetha ngoko nangoko.
UPetros wathi: “Ngokuqinisekileyo ndiyaqonda ukuba uThixo akakhethi buso.” (IZenzo 10:34) Omnye umphengululi wathi igama elithi ukukhetha ubuso: “Libhekisela kumgwebi ojonga indoda ebusweni aze ayigwebe engekeva nelo tyala layo, kuba nje eyithanda okanye engayithandi.” UThixo akathandi abantu abathile okanye abathiye, ngenxa nje yohlanga, ilizwe okanye isikhundla, okanye ngenxa yezinye izizathu ezingenanto yakwenza nentliziyo yaloo mntu.
Kunoko, uYehova ujonga oko kusezintliziyweni zethu. (1 Samuweli 16:7; IMizekeliso 21:2) UPetros wahlabela mgama wathi: “Kwiintlanga zonke umntu omoyikayo aze asebenze ubulungisa wamkelekile kuye.” (IZenzo 10:35) Ukoyika uThixo kuthetha ukumhlonela, ukumthemba nokungenzi kwanto iza kumcaphukisa. Ukusebenza ubulungisa kuthetha ukwenza yonke into elungileyo emehlweni kaThixo ngaphandle kokuqhutywa ngasemva. UYehova uyamthanda umntu othobela imithetho nemigaqo yakhe ngokuzithandela.—Duteronomi 10:12, 13.
Xa uYehova ejonge emhlabeni, ubona nje uhlanga olunye—uhlanga lwabantu
Ukuba wakha wacalulwa, unezizathu ezivakalayo zokukhuthazwa koko kwathethwa nguPetros ngoThixo. UYehova utsala abantu beentlanga zonke ukuba bamkhonze. (Yohane 6:44; IZenzo 17:26, 27) Uyayiphulaphula aze ayiphendule imithandazo yabakhonzi bakhe kungakhathaliseki ukuba ngabaluphi uhlanga, ilizwe, bajongelwa phantsi okanye akunjalo. (1 Kumkani 8:41-43) Siqinisekile ukuba xa uYehova ejonge emhlabeni, ubona nje uhlanga olunye—uhlanga lwabantu. Ngaba oku akukwenzi ube nomdla wokufunda okungakumbi ngalo Thixo ongenalucalucalulo?


text:
Isahluko Sesithathu
Yintoni Injongo KaThixo Ngomhlaba?
Yintoni injongo kaThixo ngabantu?
Uye wachaswa njani uThixo?
Buza kuba njani ubomi emhlabeni kwixesha elizayo?
1. Yintoni injongo kaThixo ngomhlaba?
UTHIXO unenjongo entle gqitha ngalo mhlaba. UYehova ufuna ukuba uzaliswe ngabantu abonwabileyo nabasempilweni. IBhayibhile ithi “uThixo watyala umyezo e-Eden” waza “wantshulisa . . . yonke imithi enqwenelekayo emehlweni nelungele ukudliwa.” Emva kokuba uThixo edale indoda nomfazi bokuqala, uAdam noEva, wababeka kwelo khaya lithandekayo waza wathi kubo: “Qhamani, nande, niwuzalise umhlaba nize niwoyise.” (Genesis 1:28; 2:8, 9, 15) Ngoko injongo kaThixo yayikukuba babe nabantwana, bawandise loo myezo uzalise umhlaba wonke, baze banyamekele nezilwanyana ezikuwo.
2. (a) Sazi njani ukuba injongo kaThixo ngomhlaba iza kuzaliseka? (b) Ithini iBhayibhile ngokuphila kwabantu ngonaphakade?
2 Ngaba ucinga ukuba iya kuze izaliseke injongo kaYehova uThixo yokuba abantu baphile ngonaphakade kwiparadesi esemhlabeni? UThixo uthi: ‘Ndikuthethile oko; yaye ndiya kukwenza.’ (Isaya 46:9-11; 55:11) Ewe, injongo kaThixo iza kuzaliseka ngokuqinisekileyo! Uthi ‘akawudalelanga ilize umhlaba, kodwa uwubumbe ngenjongo yokuba umiwe.’ (Isaya 45:18) Luhlobo olunjani lwabantu uThixo awayefuna luphile emhlabeni? Yaye wayefuna baphile ixesha elide kangakanani? IBhayibhile iyaphendula: “Amalungisa aya kuwudla ilifa umhlaba, ahlale kuwo ngonaphakade.”—INdumiso 37:29; ISityhilelo 21:3, 4.
3. Ziziphi iimeko ezilusizi ezikhoyo ngoku emhlabeni, yaye oku kuphakamisa yiphi imibuzo?
3 Ngokucacileyo, oku akukenzeki. Abantu ngoku bayagula baze bafe; yaye bayalwa baze babulalane. Izinto ziye zonakala. Noko ke, ngokuqinisekileyo ibingeyonjongo kaThixo ukuba umhlaba ube nje! Konakele phi? Yintoni ebangele ukuba injongo kaThixo ingazaliseki? Ayikho incwadi yembali enokusinika impendulo, kuba ingxaki iqale ezulwini.
IMVELAPHI YOTSHABA
4, 5. (a) Ngubani kanye kanye owathetha noEva esebenzisa inyoka? (b) Umntu ohloniphekileyo nonyanisekileyo unokuba lilo njani isela?
4 Incwadi yokuqala yeBhayibhile isixelela ngokuvela komchasi kaThixo kumyezo wase-Eden. Kuthiwa ‘yinyoka,’ kodwa wayengesosilwanyana. Incwadi yokugqibela yeBhayibhile ithi ubizwa “ngokuba nguMtyholi, uSathana, lowo ulahlekisa umhlaba uphela.” Ukwabizwa nangokuba ‘yinyoka yantlandlolo.’ (Genesis 3:1; ISityhilelo 12:9) Le ngelosi inamandla, nesisidalwa somoya esingabonakaliyo, yasebenzisa inyoka ekuthetheni kwayo noEva, kanye njengokuba umntu onobuchule enokwenza kubonakale ngathi ilizwi lakhe liphuma kunopopi othile. Ngokungathandabuzekiyo le ngelosi yayikho xa uThixo wayelungisa umhlaba ukuze kuhlale abantu kuwo.—Yobhi 38:4, 7.
5 Ekubeni yonke indalo kaYehova igqibelele, ngoko ngubani owenze ‘uSathana uMtyholi’? Ngamafutshane singathi, omnye woonyana bakaThixo bomoya abanamandla wazenza uMtyholi. Kwenzeka njani oko? Ukuze ucacelwe, cinga nje ngomntu ohloniphekileyo nonyanisekileyo ojika abe lisela. Oko kwenzeka ngokuthi avumele umnqweno ophosakeleyo ukuba ukhule entliziyweni yakhe. Ngokuqhubeka kwakhe ecinga ngaloo nto iphosakeleyo, uya eyinqwenela ngakumbi nangakumbi. Lithi lakuvela ithuba, enze kanye ngokwaloo mnqweno wakhe uphosakeleyo.—Yakobi 1:13-15.
6. Unyana kaThixo womoya nonamandla waba nguye njani uSathana uMtyholi?
6 Yiloo nto kanye eyenzekayo kuSathana uMtyholi. Usenokuba wamva uThixo eyalela uAdam noEva ukuba babe nabantwana baze bazalise umhlaba ngenzala yabo. (Genesis 1:27, 28) Ngoko kusenokwenzeka ukuba waqiqa ngelithi, ‘Bonke aba bantu bebenokunqula mna kunokunqula uThixo!’ Ngoko kwakhula umnqweno ophosakeleyo entliziyweni yakhe. Ekugqibeleni, wenza ngokwaloo mnqweno uphosakeleyo ngokuthi akhohlise uEva emxelela ubuxoki ngoThixo. (Genesis 3:1-5) Ngaloo ndlela waba “nguMtyholi,” gama elo elithetha “uMhlebi.” Kwangaxeshanye waba “nguSathana,” gama elo elithetha “uMchasi.”
7. (a) Kwakutheni ukuze uAdam noEva bafe? (b) Kutheni yonke inzala ka-Adam isaluphala ize ife?
7 Ngokusebenzisa ubuxoki namaqhinga, uSathana uMtyholi wenza ukuba uAdam noEva bangamthobeli uThixo. (Genesis 2:17; 3:6) Ngoko bafa, kanye njengokuba uThixo wayethe babeza kufa xa bengathobeli. (Genesis 3:17-19) Ekubeni uAdam waba ngumntu ongafezekanga emva kokuba onile, ngoko wosulela yonke inzala yakhe ngesono. (Roma 5:12) Oku singakuzekelisa ngepani yokubhaka isonka. Ukuba ipani inesifotho, kwenzeka ntoni kwisonka ngasinye esibhakwa kuyo? Naso siba nesifotho. Ngokufanayo ke, bonke abantu baye bafumana “isifotho” esikukungafezeki kuAdam. Yiyo loo nto besaluphala baze bafe.—Roma 3:23.
8, 9. (a) Wanyelisa njani uSathana? (b) Kutheni uThixo engazange abatshabalalise ngoko nangoko abo bavukeli?
8 Xa uSathana wenza ukuba uAdam noEva bone uThixo, eneneni wayekhokela imvukelo. Wayechasa indlela uYehova alawula ngayo. Ngamany’ amazwi wayesithi: ‘UThixo ulawula kakubi. Uyabaxokisa aze abavimbe ulonwabo abantu abalawulayo. Ulawulo lukaThixo aluyomfuneko ebantwini. Banokuzigqibela ngokwabo ukuba yintoni na elungileyo okanye embi. Yaye mna ndingabalawula bhetele.’ UThixo wayeza kusabela njani kwezi zinyeliso zingaka? Abanye bathi kwakufanele ukuba uThixo uye wababulala ngoko nangoko abo bavukeli. Kodwa ngaba oko kwakuya kuziphendula izinyeliso zikaSathana? Ngaba kwakuya kungqina ukuba uThixo ulawula ngendlela echanileyo?
9 Ekubeni uYehova esesikweni ngokugqibeleleyo, ebengenakusuka nje ababulale ngoko nangoko abo bavukeli. Wagqiba kwelokuba ayeke kugqithe ixesha elithile ukuze zingqineke zibubuxoki izinyeliso zikaSathana uMtyholi. Ngoko uThixo wabavumela abantu ukuba bakhe bazilawule ngaphantsi kwempembelelo kaSathana. Isizathu sokuba uYehova enze oko nesizathu sokuba avumele kudlule ixesha elide kangaka ngaphambi kokuba aphelise le mbambano sichaziwe kwiSahluko 11 sale ncwadi. Noko ke, okwangoku kuhle ukuba sikhe sicingisise ngemibuzo ethi: Ngaba kwakufanelekile ukuba uAdam noEva bakholelwe uSathana, ongazange abenzele nanye into elungileyo? Ngaba kwakufanelekile ukuba bakholelwe ukuba uYehova wayelixoki elikhohlakeleyo, nakubeni inguye owayebanike yonk’ into ababenayo? Ngewawenze ntoni wena?
10. Unokumxhasa njani uYehova ekuphenduleni kwakhe izinyeliso zikaSathana?
10 Kuhle ukucingisisa ngale mibuzo kuba ngamnye wethu ujamelene nembambano efanayo namhlanje. Nawe unethuba lokuba uxhase uYehova ekuphenduleni kwakhe izinyeliso zikaSathana. Oko ungakwenza ngokuthi wamkele uYehova njengoMlawuli wakho, ngaloo ndlela ubonisa ukuba uSathana ulixoki. (INdumiso 73:28; IMizekeliso 27:11) Ngelishwa ke noko, kumawaka ezigidi zabantu ezikhoyo emhlabeni, bambalwa nje kuphela abaye benza ukhetho olunjalo. Oku kwenza ukuba kuphakame umbuzo obalulekileyo othi, Ngaba ngokwenene iBhayibhile ifundisa ukuba nguSathana olawula eli hlabathi?
NGUBANI OLAWULA ELI HLABATHI?
11, 12. (a) Ukulingwa kukaYesu kubonisa njani ukuba uSathana ungumlawuli weli hlabathi? (b) Yintoni enye engqina ukuba uSathana ungumlawuli weli hlabathi?
11 UYesu akazange ayithandabuze into yokuba uSathana ungumlawuli weli hlabathi. Ngendlela engummangaliso, uSathana wakha wabonisa uYesu “zonke izikumkani zehlabathi nozuko lwazo.” Wandula ke uSathana wamthembisa oku uYesu: “Zonke ezi zinto ndokunika ukuba uthe wawa phantsi wanqula kum.” (Mateyu 4:8, 9; Luka 4:5, 6) Khawucinge nje ngako oko. Ngaba oko ngekwaba sisilingo kuYesu ukuba uSathana ebengenguye umlawuli wezikumkani? UYesu akazange ayiphikise into yokuba bonke oorhulumente behlabathi ngabakaSathana. Ngokuqinisekileyo uYesu ngewayekwenzile oko ukuba bebengalawulwa nguSathana.
12 Enyanisweni uYehova unguThixo usomandla, yaye nguye uMdali wazo zonke izinto. (ISityhilelo 4:11) Kodwa akukho apho iBhayibhile ithi khona uYehova uThixo okanye uYesu Kristu ungumlawuli weli hlabathi. Eneneni uYesu watsho ngokungqalileyo ukuba uSathana ‘ungumlawuli weli hlabathi.’ (Yohane 12:31; 14:30; 16:11) IBhayibhile ide ithi uSathana uMtyholi ‘unguthixo wale nkqubo yezinto.’ (2 Korinte 4:3, 4) Umpostile uYohane ongumKristu wabhala wathi ngalo mchasi unguSathana: “Ihlabathi liphela lisemandleni ongendawo.”—1 Yohane 5:19.
INDLELA ELIZA KUPHELISWA NGAYO IHLABATHI LIKASATHANA
13. Kutheni lifuneka nje ihlabathi elitsha?
13 Nyaka ngamnye ihlabathi liya lisiba yingozi ngakumbi nangakumbi. Lizaliswe yimikhosi elwayo, abezopolitiko abanganyanisekanga, iinkokeli zonqulo ezihanahanisayo, nezaphuli-mthetho ezikhohlakeleyo. Le meko likuyo eli hlabathi ayinakukwazi ukulungiswa. Noko ke, iBhayibhile ithi kungekudala uThixo uza kulitshabalalisa eli hlabathi lingendawo ngemfazwe yakhe yeArmagedon. Emva koko kuya kubakho ihlabathi elitsha lobulungisa.—ISityhilelo 16:14-16.
14. Ngubani uThixo ammisele njengoMlawuli woBukumkani Bakhe, yaye wakuchaza njani oku kwangaphambili?
14 UYehova uThixo umisele uYesu Kristu njengoMlawuli woBukumkani okanye urhulumente Wakhe wasezulwini. Kwakude kudala ngaphambili iBhayibhile yathi: “Sizalelwe umntwana, sinikwe unyana; yaye ukuphatha njengenkosana kuya kuba segxalabeni lakhe. Igama lakhe liya kubizwa [ngokuthi] . . . iNkosana yoXolo. Akayi kuyeka ukuphatha njengenkosana, noxolo aluyi kuphela.” (Isaya 9:6, 7) UYesu wafundisa abalandeli bakhe ukuba bamthandazele lo rhulumente bathi: “Mabufike ubukumkani bakho. Makwenzeke ukuthanda kwakho nasemhlabeni, njengasezulwini.” (Mateyu 6:10) Njengoko siza kubona kamva kule ncwadi, kungekudala uBukumkani bukaThixo buza kubashenxisa bonke oorhulumente abasehlabathini, kuze kulawule bona bodwa. (Daniyeli 2:44) Buya kwandula ke uBukumkani bukaThixo buzise iparadesi emhlabeni.
IHLABATHI ELITSHA LIKUFUPHI!
15. Uyintoni ‘umhlaba omtsha’?
15 IBhayibhile isiqinisekisa ngokuthi: “Thina ke silindele amazulu amatsha nomhlaba omtsha, ngokwesithembiso [sikaThixo], apho kumi ubulungisa.” (2 Petros 3:13; Isaya 65:17) Maxa wambi xa iBhayibhile ithetha ‘ngomhlaba,’ ibhekisela kubantu abaphila kuwo. (Genesis 11:1) Ngoko ‘umhlaba omtsha’ onobulungisa libutho labantu uThixo akholiswayo ngabo.
16. Sisiphi isipho esixabisekileyo uThixo asigcinele abo akholiswayo ngabo, yaye simele senze ntoni ukuze sisifumane?
16 UYesu wathembisa ukuba kwihlabathi elitsha elizayo, abo uThixo akholiswayo ngabo baza kufumana isipho ‘sobomi obungunaphakade.’ (Marko 10:30) Khawutyhile kuYohane 3:16 nakwisahluko 17:3, uze ufunde ngoko uYesu wathi simele sikwenze ukuze sifumane ubomi obungunaphakade. Ngoku makhe sihlolisise eBhayibhileni iintsikelelo eziya kunanditshwa ngabo bakufanelekelayo ukufumana eso sipho simangalisayo sikaThixo kwiParadesi yasemhlabeni ezayo.
17, 18. Sinokuqiniseka njani ukuba kuya kubakho uxolo nonqabiseko kuyo yonke indawo emhlabeni?
17 Ubungendawo, iimfazwe, ulwaphulo-mthetho, nogonyamelo ziya kube zingekho. ‘Abayi kubakho abangendawo. Kodwa abalulamileyo baya kuwudla ilifa umhlaba.’ (INdumiso 37:10, 11) Kuya kubakho uxolo kuba ‘uThixo uya kuziphelisa iimfazwe kuse eziphelweni zomhlaba.’ (INdumiso 46:9; Isaya 2:4) Ngelo xesha “uya kuhluma olilungisa, nobuninzi boxolo ide ingabi sabakho inyanga”—oko kukuthi ngonaphakade!—INdumiso 72:7.
18 Abanquli bakaYehova baza kuhlala benqabisekile. Logama amaSirayeli ngamaxesha okubhalwa kweBhayibhile ayemthobela uThixo, ayehlala enqabisekile. (Levitikus 25:18, 19) Kuya kuba mnandi ngokwenene ukunandipha unqabiseko olunjalo eParadesi!—Isaya 32:18; Mika 4:4.
19. Sazi njani ukuba kuza kubakho intabalala yokutya kwihlabathi elitsha likaThixo?
19 Ukunqongophala kokutya kuza kuphela. Umdumisi wacula wathi: “Kuya kubakho ukudla okuziinkozo okuninzi emhlabeni; encotsheni yeentaba kuya kubakho ukuphuphuma.” (INdumiso 72:16) UYehova uThixo uza kuwasikelela amalungisa, yaye “umhlaba uya kunika imveliso yawo.”—INdumiso 67:6.
20. Sinokuqiniseka njani ukuba umhlaba wonke uza kuba yiparadesi?
20 Umhlaba wonke uza kuba yiparadesi. Lo mhlaba owonakaliswe ngabantu abanesono uza kuyokozela imiyezo emihle namakhaya amatsha. (Isaya 65:21-24; ISityhilelo 11:18) Ngokuthe ngcembe, iinxalenye zomhlaba ekuza kube kuhlala abantu kuzo ziza kuya zisanda ngokwanda de wonke umhlaba uchume ube mhle njengomyezo wase-Eden. Yaye ngokuqinisekileyo uThixo uza ‘kusivula isandla sakhe aze anelise umnqweno wayo yonke into ephilayo.’—INdumiso 145:16.
21. Yintoni ebonisa ukuba kuza kubakho uxolo phakathi kwabantu nezilwanyana?
21 Kuza kubakho uxolo phakathi kwabantu nezilwanyana. Izilwanyana zasendle nezasekhaya ziza kudla ndawonye. Kwanomntwana omncinane akayi kuzoyika izilwanyana ezinobungozi ngoku.—Isaya 11:6-9; 65:25.
22. Kuza kwenzeka ntoni ngokugula?
22 Ukugula kuza kuphela. NjengoMlawuli woBukumkani bukaThixo basezulwini, uYesu uza kuphilisa kakhulu ngakumbi kunokuba wenzayo xa wayesemhlabeni. (Mateyu 9:35; Marko 1:40-42; Yohane 5:5-9) Ngoko “akakho ummi wakhona oya kuthi: ‘Ndiyagula.’”—Isaya 33:24; 35:5, 6.
23. Kutheni uvuko luza kuzivuyisa iintliziyo zethu?
23 Abantu esibathandayo abafileyo baza kuvuswa baze bangaphinde bafe kwakhona. Bonke abalele ekufeni abakwinkumbulo kaThixo baza kuvuswa. “Kuza kubakho uvuko lwamalungisa nabangengomalungisa.”—IZenzo 24:15; Yohane 5:28, 29.
24. Uvakalelwa njani ngokuphila eParadesi emhlabeni?
24 Liyamangalisa ngokwenene ikamva abanalo abo bakhetha ukufunda ngoMdali wethu Ozukileyo, uYehova uThixo, baze bamkhonze! UYesu wayebhekisela kule Paradesi yasemhlabeni izayo xa wathembisa umenzi-bubi owafela ecaleni kwakhe, esithi: “Uya kuba nam eParadesi.” (Luka 23:43) Kubalulekile ukuba sifunde ngakumbi ngoYesu Kristu, ekubeni ziza kufumaneka ngenxa yakhe zonke ezi ntsikelelo.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
23 “Mayingangeni ebandleni likaYehova indoda ethenwe+ ngokutyunyuzwa amasende+ nenqunyulwe ilungu lobudoda.
2 “Makungangeni nyana ungumgqakhwe+ ebandleni likaYehova. Nesizukulwana sakhe seshumi masingangeni ebandleni likaYehova.
3 “Makangangeni ebandleni likaYehova umAmoni okanye umMowabhi.+ Nesizukulwana sabo seshumi masingangeni ebandleni likaYehova kuse kwixesha elingenammiselo,
4 ngenxa yokuba abazange banincede+ ngokuninika isonka namanzi endleleni ekuphumeni kwenu eYiputa,+ nangenxa yokuba bakuqeshela uBhileham unyana kaBhehore wasePetore eMesopotamiya ukuba akuqalekise.+
5 Akazange avume uYehova uThixo wakho ukumphulaphula uBhileham;+ wasuka uYehova uThixo wakho wakuguqulela isiqalekiso saba yintsikelelo,+ kuba wayekuthanda uYehova uThixo wakho.+
6 Uze ungasebenzeli uxolo lwabo nempumelelo yabo yonke imihla yakho kuse kwixesha elingenammiselo.+
7 “Uze ungamcekisi umEdom, ngokuba ungumzalwana wakho.+
“Uze ungamcekisi umYiputa, ngokuba wawungumphambukeli ezweni lakhe.+
8 Oonyana abathe babazala esizukulwaneni sesithathu bangangena ebandleni likaYehova.
9 “Xa uthe waphuma wamisa inkampu nxamnye neentshaba zakho, uze uzigcine kwinto yonke embi.+
10 Xa kuthe kwakho kuwe indoda engahlambulukanga, ngenxa yokungcola okwenzeke ebusuku,+ imele iphumele ngaphandle kwenkampu. Mayingangeni phakathi kwenkampu.+
11 Kothi xa kuhlwayo ihlambe ngamanzi, ithi ekutshoneni kwelanga ingene ke ngaphakathi kwenkampu.+
12 Ufanele ube nendawo yangasese ngaphandle kwenkampu, apho uya kuphumela khona endle.
13 Uze ube nolugxa phakathi kwezixhobo zakho, kuthi ekuchopheni kwakho endle, umbe ngalo umngxuma, uze ujike, uligqume ilindle lakho.+
14 Ngokuba uYehova uThixo wakho uhambahamba phakathi kwenkampu yakho ukuba akuhlangule,+ azinikele iintshaba zakho kuwe;+ ngoko ke imele ibe ngcwele inkampu yakho,+ ukuze angaboni nto ingandilisekanga kuwe aze emke angakupheleki.+
15 “Uze ungalinikeli enkosini yalo ikhoboka elibaleke enkosini yalo leza kuwe.+
16 Lohlala nawe phakathi kwenu kuyo nayiphi na indawo elithe layinyula kwesinye sezixeko zenu,+ naphi na apho lithanda khona. Uze ungalidlakazelisi.+
17 “Makungabikho nanye ezintombini zakwaSirayeli ethi ibe ngunongogo wasetempileni,+ kungabikho namnye nakoonyana bakaSirayeli othi abe lihenyu lasetempileni.+
18 Uze ungawuzisi umvuzo+ wehenyukazi okanye ixabiso lenja+ endlwini kaYehova uThixo wakho ngenxa yaso nasiphi na isibhambathiso, ngokuba ziyacekiseka kuYehova uThixo wakho zombini ezi zinto.
19 “Uze ungamhlawulisi nzala umzalwana wakho,+ inzala ngemali, inzala ngokutya,+ nenzala ngayo nantoni ekubizwa inzala ngayo.
20 Ungamhlawulisa inzala owasemzini,+ kodwa yena umzalwana wakho uze ungamhlawulisi nzala;+ ukuze akusikelele uYehova uThixo wakho kuko konke okwenzayo kulo ilizwe oya kulo ukuba ulidle ilifa.+
21 “Xa uthe wabhambathisa isibhambathiso kuYehova+ uThixo wakho, uze ungacothi ukusifezekisa,+ ngokuba uYehova uThixo wakho uya kusifuna kuwe, kuze ngenene oko kube sisono kuwe.+
22 Kodwa ukuba uthe akwasenza isibhambathiso, akuyi kuba sisono oko kuwe.+
23 Uze uwagcine amazwi emilebe yakho,+ wenze kanye njengoko ubhambathisile kuYehova uThixo wakho njengomnikelo wokuzithandela othethe ngawo ngomlomo wakho.+
24 “Xa uthe wangena esidiliyeni sedlelane lakho, uze udle kuphela iidiliya ezilingene ukwanelisa umphefumlo wakho, kodwa ungafaki naziphi na kwisikhongozelo sakho.+
25 “Xa uthe wangena ekudleni okuziinkozo okungekavunwa kwedlelane lakho, uze ukhe izikhwebu ezivuthiweyo kuphela ngesandla sakho, kodwa ungafaki rhengqa ekudleni okuziinkozo okungekavunwa kwedlelane lakho.+
Yithumele
Yithumele
Duteronomi 23
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=5&Chapter=23&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D5%26Chapter%3D23%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Kholosa NgoYehova Ngalo Lonke Ixesha!
“Kholosani ngaye ngamaxesha onke, nina bantu.”—INDUMISO 62:8.
1-3. Yintoni eyenza uPawulos waqiniseka ukuba wayenokukholosa ngoYehova? (Jonga umfanekiso osekuqaleni.)
INKULUNGWANE yokuqala yayilixesha eliyingozi kakhulu lokuba ube ngumKristu eRoma. AmaKristu ayetshutshiswa ngolunya ngamaRoma. Kaloku amaRoma ayewatyhola esithi ngawo aphembe umlilo omkhulu owatshisa iRoma, kwaye kwakusithiwa abathiyile abantu. Abaninzi kubazalwana noodade babebanjwa baze baphoswe ngaphaya kwezitshixo. Abanye babedlakazwa ngamarhamncwa. Kanti abanye babebethelelwa ezipalini baze batshiswe bephila ukuze kukhanyiswe ngezidumbu zabo ebusuku. Nayiphi na kwezi zinto yayinokwenzeka kuwe nanini na.
2 Kuthe kusenzima kunjalo, umpostile uPawulos wavalelwa entolongweni. Ekubeni wayengazange ancedwe ngabazalwana xa wayesengxakini ngaphambili, kusenokwenzeka ukuba wayecinga ukuba kuya kwenzeka esezolo. Kodwa ke waye wancedwa nguYehova esebenzisa iNkosi uYesu. Wathi: “INkosi yema kufuphi nam, yandomeleza.” UYesu wamnika amandla awayewadinga lo mpostile. UPawulos wada wathi ‘wayehlangulwe emlonyeni wengonyama.’—2 Timoti 4:16, 17. * (Funda umbhalo osemazantsi.)
3 UPawulos wakhumbula indlela uYehova awayemncede ngayo ngaphambili. Loo nto yamenza waqiniseka ukuba uYehova wayeya kumqinisa ukuze akwazi ukunyamezela imeko awayekuyo, kunye nezilingo ezaziza kuvela kwixesha elizayo. Wayeqiniseke nyhani ngaloo nto, kangangokuba wabhala esithi: “INkosi iya kundihlangula kuwo wonke umsebenzi ongendawo.” (2 Timoti 4:18) Wayeyibonile into yokuba kwanaxa abazalwana bakhe bengakwazi ukumnceda, wayenako ukuqamela ngoncedo lukaYehova noYesu. Wayengayithandabuzi nakancinane loo nto.
IZINTO EZISINIKA ITHUBA LOKUKHOLOSA NGOYEHOVA
4, 5. (a) Ngubani oya kusoloko ekunceda? (b) Unokwenza njani ukuze uqinise ubuhlobo bakho noYehova?
4 Ngaba wakha wamhokamhokana nengxaki enzima, kungekho mntu ukuncedayo? Mhlawumbi wawuphelelwe ngumsebenzi okanye uneengxaki esikolweni. Okanye ubugulel’ ugqirha nezicaka okanye unenye ingxaki. Kusenokwenzeka ukuba walucela uncedo ebantwini, kodwa waphoxeka wakungalufumani. Nyhani ke, ezinye zezi zinto azinakusonjululwa ngabantu. Ithiwani ke into xa injalo? IBhayibhile ithi ‘masikholose ngoYehova.’ (IMizekeliso 3:5, 6) Kodwa ke ngaba uza kukunceda nyhani? Ewe kaloku! Mininzi imizekelo eseBhayibhileni engqina ukuba uYehova ubanceda nyhani abantu bakhe.
Isilingo sisinika ithuba lokukholosa ngoYehova ngomzimb’ ongenaxhala
5 Sukuba buhlungu xa abantu bengakuncedi ngale ndlela uyifunayo. Kunoko, xelisa uPawulos, ujonge eso silingo njengethuba lokukholosa ngoYehova ngomzimb’ ongenaxhala. Uya kutsho ufumane nethuba lokubona indlela akukhathalele ngayo. Ibe loo nto iya kukwenza ukholose ngakumbi ngaye, nobuhlobo bakho naye buqine.
KUFUNEKA SIKHOLOSE NGOYEHOVA
6. Kutheni kusenokuba nzima ukukholosa ngoYehova xa unengxaki enkulu?
6 Masithi kukho ingxaki enkulu ekukhathazayo. Kudala ujijisana nayo, wade wayibeka nasemthandazweni. Ngaba ukukholosa ngoYehova kunako ukukwenza wehlis’ izibilini? Ewe. (Funda iNdumiso 62:8; neyoku-1 kaPetros 5:7.) Ukufunda ukukholosa ngoYehova ngundoqo ukuba ufuna ukuba ngumhlobo wakhe. Kodwa isenokuba nzima loo nto ngamanye amaxesha. Ngoba? Esinye sezizathu kukuba uYehova usenokungakuphenduli ngoko nangoko.—INdumiso 13:1, 2; 74:10; 89:46; 90:13; Habhakuki 1:2.
UBawo wethu osezulwini, uYehova, uyasithanda kwaye uyazazi izinto esizidingayo
7. Kutheni uYehova engasoloko eyiphendula ngoko nangoko imithandazo yethu?
7 Kutheni uYehova engasoloko eyiphendula ngoko nangoko imithandazo yethu? IBhayibhile ithi uYehova unguBawo, thina singabantwana bakhe. (INdumiso 103:13) Umntwana akanikwa yonk’ into ayifunayo okanye ayinikwe ngoko nangoko into ayicela kuyise. Kaloku uyise uyazi ukuba umntwana unokuphum’ izithuba efuna into ngoku, kwimizuzwana engephi akasenamdla waloo nto. Uyazazi izinto eziya kumnceda umntwana wakhe, kwaye uyayazi nendlela eziya kubachaphazela ngayo abanye abantu. Uyazazi izinto azidingayo, nexesha afanele azifumane ngalo. Ukuba ebenokumtefisa ngokumnika yonk’ into le, ebeya kuphela sele etatazeliswa nguloo mntwana. UBawo wethu osezulwini, uYehova, uyasithanda. Ekubeni enguMdali wethu kwaye elumkile, uyazazi izinto esizidingayo, kwaye nguye ogqiba ngelona xesha lifanelekileyo lokusinika izinto esizicelayo. Kuya kusakha ukulinda ukuze sibone indlela aza kuyiphendula ngayo imithandazo yethu.—Thelekisa noIsaya 29:16; 45:9.
8. UYehova uthembisa ntoni ngezinto esizinyamezelayo?
8 Enye into esingamele kuyilibala kukuba uYehova uyazazi izinto ngamnye kuthi anokuzinyamezela nangenakukwazi ukuzithwala. (INdumiso 103:14) Ngoko uyasinika amandla esiwadingayo. Abakho amaxesha apho sisenokuvakalelwa kukuba noko kwanele ngoku. Kodwa uYehova uthembisa ukuba xa sisonganyelwa sisilingo, uya ‘kwenza indlela yokuphuma.’ (Funda eyoku-1 kwabaseKorinte 10:13.) Kuyasithuthuzela ukwazi ukuba uYehova uyazazi izinto esinokukwazi ukuzinyamezela.
9. Yintoni esifanele siyenze xa siye sacela uncedo kuYehova, waza akasiphendula ngoko nangoko?
9 Xa sicela uYehova ukuba asincede, aze yena angasiphenduli ngoko nangoko, masibe nomonde. Masikhumbule ukuba uyafuna ukusinceda, kodwa uye alinde elona xesha lifanelekileyo lokusinika loo nto siyidingayo. IBhayibhile ithi: “UYehova uya kuhlala elindele ukunibabala, aphakame ukuze anenzele inceba. Kuba uYehova nguThixo wokugweba. Banoyolo bonke abo bahlala bemlindele.”—Isaya 30:18.
“EMLONYENI WENGONYAMA”
10-12. (a) Yintoni enokwenza kube nzima ukonga ilungu lentsapho eligulayo? (b) Bunokuba njani ubuhlobo bakho noYehova xa ukholosa ngaye ngamaxesha anzima? Zekelisa.
10 Kusenokwenzeka ukuba imeko yakho imbi kangangokuba, njengoPawulos, ufuna ukuhlangulwa “emlonyeni wengonyama.” (2 Timoti 4:17) Xa kunjalo, kokukhona kubalulekile ukuba ukholose ngoYehova. Ngokomzekelo, kusenokwenzeka ukuba wonga ilungu lentsapho eligulayo. Uye wamcela uYehova ukuba akuncede wenze izigqibo ezifanelekileyo kwaye womelele. * (Funda umbhalo osemazantsi.) Ngoku kuza kuthi xibilili noko kuba usazi ukuba uYehova uyayibona kwaye uyayiqonda imeko yakho. Uza kukunceda unyamezele kwaye uthembeke kuye.—INdumiso 32:8.
Mthembe uYihlo osezulwini ukuba uza kukunika amandla ukuze umthobele ngokuthembeka
11 Maxa wambi, usenokubona ngathi uYehova ukuyekele. Mhlawumbi oogqirha bayaphikisana ngento emele yenziwe. Okanye ubulindele ukuba izalamane zakho zikuthuthuzele, ukusuka apho zagalel’ ityuwa enxebeni. Ungaze uthandabuze ukuba uYehova uya kukomeleza. Qhubeka usondela kuye. (Funda eyoku-1 kaSamuweli 30:3, 6.) Kamva, xa ubona indlela aye wakunceda ngayo, ubuhlobo bakho naye buya kuqina.
12 Wayevakalelwa ngaloo ndlela kanye uLinda. * (Funda umbhalo osemazantsi.) Wayenyamekele abazali bakhe kangangexesha elide ngaphambi kokuba basweleke. Uthi: “Xa sasijongene nale meko, mna nomyeni wam nomnakwethu sasidla ngokuxakwa ukuba senze ntoni. Ngamany’ amaxesha sasiye siphelelwe lithemba. Kodwa ngoku, xa sicinga ngaloo nto, siyabona ukuba uYehova wayenathi. Wasomeleza waza wasinika oko sasikudinga, nangona thina sasiphelelwe ngamacebo.”
13. Ukukholosa ngoYehova kwamnceda njani uRhonda wanyamezela uthotho lwezinto ezibuhlungu?
13 Ukukholosa ngokupheleleyo ngoYehova kuya kusinceda sinyamezele naxa sihlelwa zizinto ezibuhlungu. Kwenzeka loo nto kuRhonda. Umyeni wakhe, ongelilo iNgqina likaYehova, wayeqhawula umtshato naye. Kwathi kusenjalo, umnakwabo wafumanisa ukuba unesifo esiyingozi esenza amajoni omzimba ahlasele amalungu (ilupus). Kwiinyangana ezingephi emva koko, inkosikazi yomnakwabo yasutywa kukufa. URhonda wathi akuqalisa ukuchacha kwezi zihelegu zothusayo, waba nguvulindlela othe ngxi. Nako ke ngoku kusweleka unina. Wakwazi njani ukuthwala le ntlungu ingaka? Uthi: “Ndandithetha mihla le noYehova, nkqu nangezinto ezincinci. Loo nto yenza uYehova wanguThixo ophilayo kum. Yandifundisa ukuba ndikholose ngaye kunokuba ndizithembe okanye ndiqamele ngabanye abantu. Ibe wandinceda ngendlela ebonakalayo—wandinika zonke izinto endandizidinga. Loo nto indenze ndazivela ukuba kunjani ukusebenza noYehova.”
14. UYehova unokukunceda njani xa isizalwana sakho sisusiwe kubudlelane?
14 Nanku omnye umzekelo wemeko enzima. Mhlawumbi esinye sezizalwana zakho siyasuswa kubudlelane. Uyazi kakuhle into ethethwa yiBhayibhile ngendlela abaphathwa ngayo abantu abasusiweyo. (1 Korinte 5:11; 2 Yohane 10) Kodwa ekubeni usithanda esi sizalwana, usenokuwubona unzima okanye uyinto engenakwenzeka lo myalelo weBhayibhile. Ngaba uza kumthemba uYihlo osezulwini ukuba uza kukunika amandla ukuze umthobele ngokuthembeka? Ngaba le meko uza kuyithatha njengethuba lokusondela nangakumbi kuYehova?
15. Yintoni eyenza uAdam wavukela uYehova?
15 Le nto inokufaniswa njani nemeko yendoda yokuqala, uAdam? Ngaba wayecinga ukuba wayenokumvukela uYehova aze aqhubeke ephila? Akunjalo, uAdam ‘akazange akhohliswe.’ (1 Timoti 2:14) Inoba yintoni ke eyamenza wavukela uYehova? UAdam wasitya eso siqhamo ngenxa yokuba wayethanda umfazi wakhe ngaphezu koYehova. Wamamela umfazi wakhe kunokuba amamele umyalelo kaYehova.—Genesis 3:6, 17.
16. Ngubani esifanele simthande ngaphezu kwabo bonke abantu, yaye ngoba?
16 Isigqibo esenziwa nguAdam sisifundisa ukuba akakho umntu esifanele simthande ngaphezu koYehova. (Funda uMateyu 22:37, 38.) Ibe xa simthanda ngolo hlobo uYehova, sinokuzinceda ngeyona ndlela ifanelekileyo izizalwana zethu, enoba zingamaNgqina okanye azingawo. Ngoko, qhubeka umthanda kwaye umthemba nangakumbi uYehova. Ukuba iyakukhathaza into yokususwa kwesalamane sakho, thandaza uze uphalaze imbilini yakho kuYehova. * (Funda umbhalo osemazantsi.) (Roma 12:12; Filipi 4:6, 7) Nangona ibuhlungu le nto ikwehleleyo, yisebenzise njengethuba lokuqinisa ubuhlobo bakho noYehova. Uya kutsho ukwazi ke ngoku ukukholosa ngaye nokuqonda ukuba ayikho into egqitha ukumthobela.
NGOXA SISALINDILE
17. Yintoni esinokumthemba ukuba uza kuyenza uYehova ukuba siyayikhuthalela intsimi?
17 Kwakutheni ukuze uYehova ahlangule uPawulos “emlonyeni wengonyama”? UPawulos uthi: “Ukuze ngam ukushumayela kufezwe ngokuzeleyo.” (2 Timoti 4:17) Nathi uYehova usinike umsebenzi wokushumayela “iindaba ezilungileyo,” kwaye usibiza ngokuba “singabasebenzi abangamadlelane” akhe. (1 Tesalonika 2:4; 1 Korinte 3:9) Ukuba siwukhuthalela kangangoko sinako lo msebenzi, sinokumthemba ukuba uya kusinika konke esikudingayo. (Mateyu 6:33) Kwaye kuya kuba lula ukulinda ukuba aphendule imithandazo yethu.
18. Unokwenza njani ukuze ukholose nangakumbi ngoYehova uze uqinise nobuhlobo bakho naye?
18 Ngoko, usuku ngalunye lusebenzisele ukuqinisa ubuhlobo bakho noYehova. Xa kusithi gqi isilingo esikuxhalabisayo, lithuba lakho lokusondela kuYehova ke elo. Yifunde iBhayibhile, uphande kwaye ucamngce ngezinto ozifunda kuyo. Qhubeka uthandaza kuYehova kwaye uhlale uwukhuthalele umsebenzi wakhe. Ukuba uyazenza ezi zinto, uYehova uya kukunceda unyamezele izilingo ojongene nazo ngoku kunye nezisezayo.
^ isiqe. 2 Kusenokwenzeka ukuba uPawulos wayehlangulwe kwiingonyama eziphilayo okanye kwenye ingozi awayejongene nayo.
^ isiqe. 10 Akho amanqaku aye abhalwa ukuze kuncedwe amaKristu anyamezele izigulo eziwaphetheyo, amanye anceda abo bonga abagulayo. Jonga uVukani! kaFebruwari 8, 1994; okaFebruwari 8, 1997; okaJuni 8, 2000; nokaFebruwari 8, 2001.
^ isiqe. 12 Amagama akweli nqaku atshintshiwe.
^ isiqe. 16 Akho amanqaku aye alungiselelwa ukusinceda xa isizalwana sethu simshiya uYehova. Jonga IMboniselo kaSeptemba 1, 2006, iphepha 17-21, nekaJanuwari 15, 2007, iphepha 17-20.


text:
IMBONISELO JULAYI 2015
Indlela Yokumelana Namaxhala
Izigidi zabantu zifumana iintlekele neengxaki, kodwa abanye bamelana nazo ngcono kunabanye. Bakwenza njani oko?
Zininzi Izinto Ezixhalabisayo!
Uphando lubonisa ukuba nokuxhalaba kancinane kukubeka esichengeni sokufa ngaphambi kwexesha. Ungamelana njani nako?
Ukuxhalatyiswa Yimali
Enye indoda yakwazi ukunyamekela intsapho yayo nangona amaxabiso ezinto eziyimfuneko antinga ngokoyikisayo.
Ukuxhalatyiswa Yintsapho
Ibali lokushiywa kwelinye ibhinqa, uqhawulo-mtshato, ukuziphilela nokufunda oko kuthethwa kukuba nokholo.
Ukuxhalatyiswa Ziingozi
Singamelana njani neemfazwe, ulwaphulo-mthetho, ungcoliseko, ukutshintsha kwemozulu, nezifo ezigqugqisileyo?
Ndaye Ndisiba Nguncanyelweni
UStephen McDowell wayelityendye elinoburhalarhume, kodwa ubomi bakhe batshintshwa bubugwinta obabungenziwanga nguye.
Ngaba Nyhani Singamkholisa UThixo?
Impendulo sinokuyifumana ngokuhlola ingxelo kaYobhi, kaLote, nekaDavide nabenza iimpazamo ezinkulu.
Ngaba Ubusazi?
Ayesetyenziswa njani amatye okuguba mandulo? Libhekisela entwenini ibinzana elithi ‘ukungqendeva esifubeni’?
Iimpendulo Zemibuzo YeBhayibhile
Ngaba buya kuze buphele ubungendawo?
Izinto Ezingakumbi Ezifumaneka Kwi-intanethi
Ngaba UThixo Angandinceda Xa Ndithandaza?
Ngaba uThixo uzikhathalele iingxaki zethu?


text:
OKO KUFUNDISWA YIBHAYIBHILE
USathana
Ngaba uSathana ngumntu wokwenene?
“Inyoka yantlandlolo, leyo ibizwa ngokuba nguMtyholi, noSathana, . . . ulahlekisa umhlaba omiweyo uphela.” —ISityhilelo 12:9.
OKO KUTHETHWA NGABANTU
Abanye abantu bathi uSathana uMtyholi akangomntu, kodwa yingcinga nje yenkohlakalo nobubi eba sentliziyweni yomntu.
OKO KUFUNDISWA YIBHAYIBHILE
USathana ngumntu wokwenene. Uyingelosi engazange ifune ukuthobela uThixo, yaye uchasa yonke into ayenzayo. IBhayibhile ithi uSathana ‘ngumlawuli weli hlabathi.’ (Yohane 12:31) Usebenzisa ‘imiqondiso yobuxoki’ kunye ‘nenkohliso’ ukuze achase uThixo.—2 Tesalonika 2:9, 10.
IBhayibhile ithi uSathana wakha wathetha noThixo. Ngoko ke, ukuba uSathana ebeyingcinga nje embi engaphakathi emntwini, ngaba uThixo ongcwele nococekileyo ebeya kuthetha nengcinga embi ekuye ngaphakathi? (Duteronomi 32:4; Yobhi 2:1-6) Izicacele into yokuba uSathana ngumntu okhoyo, kungekhona nje ingcinga esentliziyweni yomntu.
KUTHENI UFANELE UBE NOMDLA?
USathana ufuna ucinge ukuba ungumntu wasentsomini kanye njengokuba nesikrelemnqa sizifihla ukuze singabhaqwa xa sisophula umthetho. Ukuze ukwazi ukuzikhusela kuSathana, kuza kufuneka uqale uvume ukuba ukhona.
Uhlala phi uSathana?
“Yeha kuwo umhlaba. . . ngenxa yokuba uhlile weza kuni uMtyholi.” —ISityhilelo 12:12.
OKO KUTHETHWA NGABANTU
Abant’ abaninzi bathi uSathana uhlala kwisihogo somlilo esisemathunjini omhlaba. Abanye bathi uhlala ezintliziyweni zabantu ababi.
OKO KUFUNDISWA YIBHAYIBHILE
USathana sisidalwa esingumoya, ngoko indawo ahlala kuyo ayibonakali. Kangangexesha elithile, uSathana wavunyelwa ukuba angen’ ephuma apho kuhlala khona uThixo neengelosi zakhe ezithembekileyo. (Yobhi 1:6) Kodwa ke ngoku ugxothiwe ezulwini kunye nezinye iingelosi ezingcolileyo, yaye uhlal’ apha emhlabeni.—ISityhilelo 12:12.
Ngaba le nto ithetha ukuba uSathana unendawo ethile ahlala kuyo apha emhlabeni? Ngokomzekelo, mhlawumbi wakha weva ukuba iBhayibhile yakha yathi ‘uSathana wayehlala’ kwisixeko samandulo ekwakuthiwa yiPergamo. (ISityhilelo 2:13) Le vesi yayibhekisela kwindlela ekwakugquba ngayo ukunqulwa kukaSathana kweso sixeko. USathana akanandawo ayenze ikhaya okanye isikhundla sakhe apha emhlabeni. Endaweni yoko, iBhayibhile ithi, “zonke izikumkani zomhlaba omiweyo” zezakhe.—Luka 4:5, 6.
Ngaba uSathana uyakwazi ukwenzakalisa okanye ukulawula abantu?
“Ihlabathi liphela lisemandleni ongendawo.” —1 Yohane 5:19.
OKO KUFUNDISWA YIBHAYIBHILE
Abant’ abaninzi baye bavuma ukulahlekiswa ngulo somaqhingashe, nto leyo ebenze balawulwa nguye. (2 Korinte 11:14) Kungenxa yoko le nto abantu bengakwazi ukuphucula umhlaba.
IBhayibhile ineevesi ezithetha ngendlela uSathana okanye ezinye iingelosi eziziinjubaqa, eziye zalawula ngayo abantu zaza zabenzakalisa.—Mateyu 12:22; 17:15-18; Marko 5:2-5.
OKO UNOKUKWENZA
Ungamoyik’ uSathana. Ukuze ungabi sisisulu seli qotha-qikili, kuza kufuneka ‘wazi amacebo alo.’ (2 Korinte 2:11) Ukufunda iBhayibhile kuya kukunceda uwazi amaqhinga kaSathana ukuze angadlali ngawe.
Lahla zonke izinto ezinento yokwenza needemon. (IZenzo 19:19) Isenokuba ngamakhubalo, iincwadi, iividiyo, umculo okanye imidlalo yekhompyutha enento yokwenza nemimoya okanye ukuvumisa.
IBhayibhile ithi, “mchaseni uMtyholi, wonibaleka.” (Yakobi 4:7) Unokuzikhusela kwinkohlakalo kaSathana xa uthobela icebiso leBhayibhile.—Efese 6:11-18.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
21 Laza ilizwi likaYehova laqhubeka lifika kum, lisithi:
2 “Nyana womntu, bhekisa ubuso bakho kwiYerusalem uze ukhuphe+ amazwi akho aye kwiindawo ezingcwele,+ uprofete ngomhlaba wakwaSirayeli.+
3 Yaye umele uthi kumhlaba wakwaSirayeli, ‘Utsho uYehova ukuthi: “Yabona, ndinxamnye nawe,+ yaye ndiza kurhola ikrele lam esingxotyeni salo+ ndize ndinqumle kuwe olilungisa nongendawo.+
4 Ukuze okunene ndinqumle kuwe olilungisa nongendawo, ke ngoko ikrele lam liya kuphuma esingxotyeni salo liye enyameni yonke ukususela emzantsi kuse emntla.+
5 Yaye bonke abo bayinyama baya kwazi ukuba mna, Yehova, ndilikhuphile ikrele lam esingxotyeni salo.+ Aliyi kuba sabuyela kuso.”’+
6 “Wena ke, nyana womntu, ncwina ungcangcazelise isinqe.+ Nangobukrakra ufanele uncwine phambi kwamehlo abo.+
7 Yaye ukuba kwenzekile bathi kuwe, ‘Kungenxa yantoni na uncwina nje?’+ uze uthi, ‘Kungenxa yengxelo.’+ Kuba ngokuqinisekileyo iya kuza,+ yaye zonke iintliziyo zimele zinyibilike+ nezandla zonke zimele ziwe nomoya wonke umele udakumbe namadolo onke athontsize amanzi.+ ‘Khangela! Ngokuqinisekileyo iya kuza+ ize yenzeke,’ itsho iNkosi enguMongami uYehova.”
8 Laza ilizwi likaYehova laqhubeka lifika kum, lisithi:
9 “Nyana womntu, profeta, uthi, ‘Utsho uYehova ukuthi: “Yithi, ‘Ikrele, ikrele!+ Liloliwe,+ yaye likhazimlisiwe.
10 Liloliwe ngenjongo yokulungiselela ukubulala ngogonyamelo; likhazimlisiwe ngenjongo yokuba limenyezele.’”’”+
“Okanye siya kuba nemihlali na?”+
“‘Ngaba ligatya intonga yobukhosi+ yonyana wam,+ njengoko lisenjenjalo emithini yonke?+
11 “‘Yaye liyanikelwa ukuba likhazimliswe, ukuze liphakanyiswe ngesandla. Lona—ikrele liloliwe, yaye lona—likhazimlisiwe, ukuze linikelwe esandleni sombulali.+
12 “Danduluka ubhomboloze,+ nyana womntu, kuba lona lifikele abantu bam;+ liza nxamnye nezikhulu zonke zakwaSirayeli.+ Bona kanye abo baphoswe ekreleni ngabantu bam.+ Ngoko ke mpakaza ethangeni.+
13 Kuba kwenziwe uvavanyo,+ yaye kuthekeni ke ukuba nentonga yobukhosi+ liyayigatya? Yona ayiyi kuqhubeka ikho,’+ itsho iNkosi enguMongami uYehova.
14 “Yaye wena, nyana womntu—profeta, uze ubethanise iintende,+ nokuthi ‘Ikrele!’ kufanele kuphindaphindwe izihlandlo ezithathu.+ Eli likrele lababuleweyo. Likrele lobuleweyo omkhulu, eli libarhawulayo.+
15 Ukuze intliziyo inyibilike+ nokuze kwandiswe abo babhukuqwayo emasangweni abo onke,+ ndiza kubulala ngogonyamelo ngekrele. Awu, lenzelwe ukuba limenyezele, likhazimlisiwe ukuba libulale ngogonyamelo!+
16 Zibonakalise ubukhali;+ yiya ngasekunene! Lungisa ukuma kwakho; yiya ngasekhohlo! Naphi na apho ubuso bakho bubhekiswe khona!
17 Nam ndiya kubethanisa iintende zam,+ ndize ndiwunqumamise+ umsindo wam.+ Mna, Yehova, ndithethile.”
18 Laza ilizwi likaYehova laqhubeka lifika kum, lisithi:
19 “Wena ke, nyana womntu, zimisele iindlela ezimbini ukuze lingene ngazo ikrele lokumkani waseBhabhiloni.+ Zifanele zombini ziphume kwilizwe elinye, yaye kufanele kusikwe umalathiso;+ sifanele sisikwe emantloko endlela yesixeko.
20 Ufanele umise indlela ukuze ikrele lingene eRabha+ yoonyana baka-Amoni, nenye kwaYuda, eYerusalem enqatyisiweyo.+
21 Kuba ukumkani waseBhabhiloni wema ngxi ekwahlukaneni kweendlela, emantloko eendlela zombini, ukuze abhenele ekuvumiseni.+ Uhlukuhle iintolo. Ubuze ngemilonde-khaya;+ ukhangele esibindini.
22 Esandleni sakhe sasekunene wavumisa ngeYerusalem, ukuze amise izixhobo zokudiliza iindonga,+ kuvulwe umlomo kubulawe, kuphakanyiswe isandi sokuhlaba umkhosi,+ kumiswe izixhobo zokudiliza emasangweni, kumiswe umsele wokungqinga, kwakhiwe udonga lokungqinga.+
23 Yaye kubo kube ngathi kukuvumisa okungeyonyaniso emehlweni abo+—abo bafungelwe ngezifungo;+ yaye ukhumbula isiphoso,+ ukuze babanjiswe.+
24 “Ngoko ke itsho iNkosi enguMongami uYehova ukuthi, ‘Ngenxa yokwenza kwenu ukuba sikhunjulwe isiphoso senu ngokutyhilwa kokunxaxha kwenu, ukuze izono zenu zibonakale ngokwezenzo zenu zonke, ngenxa yokukhunjulwa kwenu+ niya kubanjwa ngesandla.’+
25 “Wena ke, sikhulu+ sakwaSirayeli+ esingxwelerhekileyo, esingendawo, esimini yaso ifikileyo ngexesha lesiphoso sokugqibela,+
26 itsho iNkosi enguMongami uYehova ukuthi, ‘Shenxisa unkontsho, uze uphakamise ususe isithsaba.+ Oku akuyi kufana.+ Beka phezulu oko kanye kuthotyiweyo,+ uze uhlise lowo kanye uphakamileyo.+
27 Ndiya kukonakalisa, ndikonakalise, ndikonakalise.+ Nako oku ke, ngokuqinisekileyo akuyi kuba kokukabani ade afike lowo unelungelo elisemthethweni,+ yaye ndimele ndikunike yena.’+
28 “Wena ke, nyana womntu, profeta, uthi, ‘Itsho iNkosi enguMongami uYehova ukuthi ngokuphathelele oonyana baka-Amoni nangokuphathelele ungcikivo lwabo.’ Yaye uze uthi, ‘Ikrele, ikrele elirholelwe ukubulala ngogonyamelo, elikhazimlisiweyo ukuze liqwenge, ukuze limenyezele,+
29 ngenxa yokuba bekubongela into engeyonene, ngenxa yokuba bekuvumisela ubuxoki,+ ukuze likubeke ezintanyeni zabo babuleweyo, abantu abangendawo abamini yabo ifikileyo ngexesha lesiphoso sokugqibela.+
30 Libuyisele esingxotyeni salo. Endaweni owadalelwa kuyo, kwilizwe lemvelaphi yakho,+ ndiya kukugweba.
31 Kwaye ndiza kuphalaza phezu kwakho isiqalekiso sam. Ndiya kukuvuthela ngomlilo wokuvutha komsindo wam,+ ndikunikele esandleni samadoda angaqiqiyo, iingcibi ekonakaliseni.+
32 Uya kuba zizibaso zomlilo.+ Igazi lakho liya kuba phakathi kwelizwe. Akuyi kukhunjulwa, kuba mna, Yehova, ndithethile.’”+
Yithumele
Yithumele
Hezekile 21
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=26&Chapter=21&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D26%26Chapter%3D21%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
UThomas Emlyn—Ngaba Wanyelisa Icawa Okanye Wathethelela Inyaniso?
WAYENGUBANI uThomas Emlyn, ibe yintoni eyamenza wayimela inyaniso? Yintoni esinokuyifunda kuye enokusinceda namhlanje?
Ukuze sifumane impendulo, makhe sibuyele umva ekupheleni kweminyaka yee-1600 nasekuqaleni kweyee-1700 eNgilani nase-Ireland. Ngelo xesha icawa yaseTshetshi eyayidumile kula mazwe yayinegunya elikhulu. Amaqela ahlukeneyo ecawa yobuProtestanti kunye nabanye abantu babephikisana neemfundiso zale cawa.
WAYENGUBANI?
Wazalelwa kule meko ke uThomas Emlyn ngoMeyi 27, 1663, eStamford, eseLincolnshire, eNgilani. Washumayela okokuqala ecaweni xa wayeneminyaka eyi-19. Kamva, wanikwa imisebenzi ethile yobufundisi sisidwangube saseLondon; yaye ekuhambeni kwexesha wafudukela eBelfast, eIreland.
EBelfast, uEmlyn wamiselwa ngokusemthethweni njengomfundisi wecawa. Ekuhambeni kwexesha, wakhonza njengomfundisi kwiindawo eziliqela, kuquka iDublin.
KWAKUTHENI UKUZE ATYHOLWE NGOKUNYELISA ICAWA?
Ebudeni belo xesha, uEmlyn wayifunda ngokucokisekileyo iBhayibhile. Oko wakufundayo kwamenza wayithandabuza imfundiso yokuba uThixo uneziqu ezithathu, nangona wayekade eyikholelwa ngaphambili. Njengoko wayefundisisa iincwadi zeVangeli, waqiniseka ukuba zazimxhasa.
UEmlyn akazange akuchaze ngoko nangoko oko wakufundayo. Noko ke, abanye kwicawa yakhe yaseDublin bafumanisa ukuba wayengathethi ngoThixo oneziqu ezithathu xa eshumayela. Njengoko wayesazi ukuba abanye babengayi kuzithanda iimfundiso zakhe ezintsha, wabhala wathi: “Andiqondi ukuba ndiza kuqhubeka ndikhonza kwesi sigxina.” NgoJuni 1702, abanye ababini ababekhonza naye bambuza ngokuyeka kwakhe ukufundisa ukuba uThixo uneziqu ezithathu. UEmlyn wavuma ukuba akasayikholelwa le mfundiso, waza emva koko wabachazela ukuba uza kusuka esihlalweni.
Emva kweentsuku ezimbalwa, wayishiya idolophu yaseDublin, eseIreland, waya eNgilani. Kodwa emva kweeveki ezilishumi wabuyela eDublin ukuze aqhawulise izinto ezimbalwa, ngenjongo yokufudukela eLondon umphelo. Ngoxa wayelapho, wapapasha incwadi ecacisa iimfundiso zakhe ezintsha, enomxholo othi An Humble Inquiry Into the Scripture-Account of Jesus Christ. Kuyo wachaza ngokusuka eZibhalweni isizathu sokuba uYesu engenakuba nguThixo Ophakamileyo. Oku kwawacaphukisa amarhamente ebandla likaEmlyn eliseDublin, aza ammangalela.
UEmlyn wabanjwa waza wasiwa phambi kweNkundla Yamatyala yaseDublin ngoJuni 14, 1703. Kwincwadi yakhe ethi True Narrative of the Proceedings, uEmlyn uthi: “Ndamangalelwa ngenxa yokubhala nokupapasha incwadi, ekuthiwa iyanyelisa, kuba ndithe uYesu Kristu akalingani noThixo uYise.” Eli tyala alizange lixoxwe ngendlela eyiyo. Iijaji zaziphahlwe ngoobhishophu abasixhenxe beCawa yaseIreland. UEmlyn akazange avunyelwe ukuba azithethelele. URichard Levins, owayezenza igqwetha, wathi kuEmlyn baza “kumzingela oku kwenyamakazi, bengenalo tu usizi.” Ekupheleni kwetyala, uRichard Pyne, uMtshutshisi Omkhulu waseIreland, wayityityimbisel’ umnwe inkundla ngelithi, ukuba ayigwebanga ngendlela ekulindeleke ngayo, “yayiza kuyibek’ apha koobhishophu bakhe,” mhlawumbi eyigrogrisa ngelithi yayiza kohlwaywa ngokuqatha.
“Ndikulungele ukubandezeleka ngenxa yenyaniso nozuko lwakhe [uThixo].”—UThomas Emlyn.
Akuba efunyaniswe enetyala uEmlyn, igqwetha lakhe lamcebisa ukuba arhoxe kwiimfundiso zakhe. UEmlyn wala. Wahlawuliswa waza wagwetywa unyaka entolongweni. Ekubeni wayengenayo imali yokuhlawula ityala lakhe, wagwetywa iminyaka emibini entolongweni, de wahlangulwa ngumhlobo wakhe owacela inkundla ukuba iyinciphise intlawulo yakhe. UEmlyn wakhululwa ngoJulayi 21, 1705. Oko kuhlaziswa kwambangela ukuba athethe amazwi acatshulwe ngaphambilana athi: “Ndikulungele ukubandezeleka ngenxa yenyaniso nozuko lwakhe [uThixo].”
UEmlyn wafudukela eLondon, apho wadibana noWilliam Whiston, owayengumfundi weBhayibhile owasikwayo ecaweni ngenxa yokupapasha inyaniso yeBhayibhile. UWhiston wayemhlonipha uEmlyn, embiza ngokuba “ngowokuqala ngqa ukumela ‘ubukristu bokwenene.’”
KWAKUTHENI UKUZE AYIGATYE IMFUNDISO YOTHIXO ONEZIQU EZITHATHU?
NjengoWilliam Whiston kunye nomnye umfundi ohloniphekileyo, uIsaac Newton, uEmlyn wafumanisa ukuba iBhayibhile ayingqinelani nemfundiso yoThixo oneziqu ezithathu echazwe kwiSivumo Sokholo Sika-Athanasius. Wathi: “Emva kokucingisisa nokufunda eZibhalweni, . . . ndikubone kuyimfuneko . . . ukutshintsha indlela ebendikade ndiyiqonda ngayo imfundiso yoThixo oneziqu ezithathu.” Wagqiba ekubeni “uThixo onguYise kaYesu Kristu nguye yedwa Ophakamileyo.”
Yintoni ebangele uEmlyn afikelele kweso sigqibo? Wafumana izibhalo ezininzi ezichaza umahluko okhoyo phakathi kukaYesu noYise. Nantsi imizekelo embalwa (amagqabaza kaEmlyn kwizibhalo akekelisiwe):
UYohane 17:3: “Apha akuthiwa uKristu ukuphela koThixo.” NguBawo kuphela obizwa ngokuba “ukuphela koThixo oyinyaniso.”
UYohane 5: 30: “UNyana akenzi ukuthanda kwakhe, kodwa ukuthanda kukaYise.”
UYohane 5:26: “Ubomi bakhe ubunikwe nguYise.”
AmaEfese 1:3: “Nangona ngokuqhelekileyo kusithiwa uYesu Kristu nguNyana kaThixo, akukhe kuthiwe uBawo nguYise kaThixo, kunoko kusoloko kusithiwa unguYise weNkosi yethu uYesu.”
Emva kokuba uEmlyn ebuhlole bonke ubungqina, watsho eqinisekile ukuthi: “Akukho nokuba ibe nye indawo eZibhalweni ethi uYise, uNyana noMoya Oyingcwele basisiqu esinye.”
SIFUNDA NTONI?
Abantu abaninzi namhlanje bayoyika ukumela imfundiso yeZibhalo. Kodwa uEmlyn wayezimisele ukuyimela inyaniso yeBhayibhile. Wabuza wathi, “Ukuba umntu akavumelekanga ukuthetha ngenyaniso ebalulekileyo necacileyo ayifunde kwiZibhalo ezingcwele, usazifundelani ke?” UEmlyn akazange oyike ukuyimela inyaniso.
Umzekelo kaEmlyn nabanye umele usenze sizibuze enoba nathi sikulungele na ukuyimela inyaniso kwanaxa sigculelwa. Simele sizibuze, ‘Kokuphi okona kubalulekileyo—kukuzithandis’ ebantwini okanye kukumela inyaniso yeLizwi likaThixo?’


text:
UMBUZO 8
Yintoni Endimele Ndiyazi Ngokudlwengulwa?
UBUNOKWENZA NTONI WENA?
Engalindelanga uAnnette wabanjwa waza waphoswa phantsi ngumntu owayemhlasela. Uthi, “Ndawakhupha onke amandla am ndizama ukuphuncuka. Ndazama ukukhwaza kodwa ndasuka ndaphelelwa ngumoya akwaphuma lizwi. Ndamtyhala, ndimkhaba, ndimbetha ngamanqindi ndimkrwempa nokumkrwempa. Kanye ngelo xesha, ndeva imela indihlaba. Ndaphelelwa ngamandla.”
Ukuba ibinguwe lo, ubuza kuthini?
CINGA!
Nakuba usenokuba ulumkile xa uhamba ebusuku—usenokwehlelwa yinto embi. IBhayibhile ithi, ‘Ukukhawuleza asikokwababalekayo, kwanobabalo asilolwabanokwazi; ngenxa yokuba bonke behlelwa lixesha nasisihlo esingenakubonwa kwangaphambili.’—INtshumayeli 9:11.
NjengoAnnette, abanye abantu abasebatsha baye bahlaselwe ngumntu abangamaziyo. Abanye baye bahlaselwe ngumhlobo okanye umntu abazalana naye. Xa wayeneminyaka elishumi, uNatalie waxhatshazwa ngokwesondo ngumntwana ofikisayo owayehlala kufutshane nakowabo. Uthi, “Kangangendlela endandisoyika nendandineentloni ngayo ndakha ndathi cwaka, andaxelela mntu.”
Awunatyala
UAnnette usaziva enetyala nangoku ngenxa yento eyenzekayo. Uthi: “Ndisoloko ndicinga ngaloo ngokuhlwa. Kuba ngathi andizange ndenze konke okusemandleni am. Emva kokuba ndihlatyiwe, ndoyika kakhulu, ndaphelelwa ngamandla, kodwa ndicinga ukuba ikho into endandinokuyenza.”
NoNatalie usazibeka ityala nangoku. Uthi, “Kwakutheni ukuze ndimthembe kangaka? Abazali babesoloko besixelela ukuba mna nodadewethu masibe kunye xa sidlala phandle, kodwa zange ndimamele. Ndicinga ukuba ndim owabangela ummelwane wam andixhaphaze. Le nto yabakhathaza kakhulu abantu basekhaya, kwaye iba ngathi ndim owabangela ukuba bakhathazeke. Intliziyo yam iba buhlungu xa ndiyicinga.”
Ukuba nawe ukwimeko efana neka-Annette noNatalie, hlala ukhumbula ukuba umntu odlwenguliweyo ulixhoba. Abanye abantu bayenza ingabi yinto embi kangako le kuba besithi abafana banjalo kakade okanye ixhoba belifuna. Nakuba besitsho, akukho mntu ufanele adlwengulwe. Ukuba nawe wakha wakhohlakalelwa ngale ndlela, awunatyala!
Kulula ukufunda igama elithi “awunatyala” kodwa kunzima ukukukholelwa oko. Abanye abayithethi indlela abaziva ngayo ngento eyenzekayo, ngenxa yoko baziva benetyala yaye abazixoleli. Kodwa ngubani kanye kanye oncedakalayo xa uthule—nguwe okanye nguloo mntu? Khawukhe uzame enye indlela.
THETHA NGENTO EKWEHLELEYO
IBhayibhile ithi xa indoda elilungisa uYobhi yayisentlungwini engathethekiyo yathi: “Ndiza kuthetha ngobukrakra bomphefumlo wam!” (Yobhi 10:1) Nawe unokuncedakala xa usenjenjalo. Into enokukunceda ukuze uyamkele into ekwehleleyo uze ube bhetele kukuthetha nomntu omthembileyo.
UAnnette wakufumanisa kuluncedo oko. Uthi: “Ndathetha nomhlobo wam, waza wandicebisa ukuba ndithethe nabadala bebandla lam. Ndiyavuya ndakwenza oko. Bathetha nam amaxesha ahlukeneyo yaye bandixelela kanye le nto ndandifuna ukuyiva—ukuba andinatyala.”
UNatalie waxelela abazali bakhe ukuba uxhatshazwe ngokwesondo. Uthi: “Bandixhasa. Bathi mandithethe ngale nto, baza bandinceda ukuba ndingahlali ndilusizi yaye ndicaphukile.”
UNatalie wathuthuzelwa nakukuthandaza. Uthi: “Ukuthetha noThixo kwandinceda, ingakumbi ngamaxesha endandingakwazi ukuxelela mntu ngale nto. Xa ndithandaza, ndikhupha yonke into esentliziyweni yam. Nditsho ndixole yaye ndizole.”
Nawe uya kufumanisa ukuba likho ‘ixesha lokuphilisa.’ (INtshumayeli 3:3) Yihoye impilo yakho nendlela oziva ngayo. Phumla ngokwaneleyo. Ngaphezu kwayo yonke loo nto, themba uThixo wentuthuzelo yonke, uYehova.—2 Korinte 1:3, 4.
UKUBA SELE UMDALA NGOKWANELEYO UKUBA UNGATHANDANA
Ukuba uyintombazana yaye umntu othandana naye ufuna niziphathe kakubi ngesondo, awenzi nto imbi xa ngesibindi usithi, “Yeka le nt’ uyenzayo!” okanye, “Khawundiyeke.” Sukoyika ukuba uza kukulahla. Ukuba ukulahlela loo nto, ebengakufanelanga kakade! Ufanelwe ngumntu okuthandayo, lowo uhlonipha umzimba wakho nendlela ophila ngayo.
UMDLALO ONGOKUXHATSHAZWA NGOKWESONDO
“Kwisikolo samabanga aphakathi, abafana babedla ngokutsala umva webra yam baze bathethe izinto ezingamanyala—njengokuthi ndingaziva ngcono xa ndinokulala nabo.”—UCoretta.
Ucinga ukuba aba bafana babesenzani?
Babemdlalisa?
Babemncwasile?
Babesenza izimbo ezibonisa ukuba bafuna ukulala naye?
“Omnye umfana endandikhwele naye ibhasi waqalisa ukuthetha izinto ezingcolileyo kum waza wandibamba. Ndabetha eso sandla ndaza ndamxelel’ ukuba ohlukane nam. Wandijonga ngokungathi uthi ndiligeza.”—UCandice.
Ucinga ukuba lo mfana wayemenzani uCandice?
Wayemdlalisa?
Wayemncwasile?
Wayesenza izimbo ezibonisa ukuba ufuna ukulala naye?
“Kulo nyaka uphelileyo omnye umfana wayemane endixelela ukuba uyandithanda kwaye ufuna ukundikhupha, nangona ndandisoloko ndimxelela ukuba andimfuni. Ngamanye amaxesha wayede andiphulule engalweni. Ndandimxelela ukuba makandiyeke, kodwa angafuni. Enye into awayenzayo kukundibhantsa ezimpundu ngoxa ndandisabopha imitya yezihlangu zam.”—UBethany.
Xa ucinga, ngaba lo mfana:
Wayemdlalisa?
Wayemncwasile?
Wayesenza izimbo ezibonisa ukuba ufuna ukulala naye?
Impendulo echanileyo nguC.
Yintoni ebangela ukuba izimbo ezibonisa ukuba umntu ufuna ukulala nawe zahluke ekudlaliseni nasekuncwaseni?
Izimbo ezibonisa ukuba umntu ufuna ukulala nomnye ziba cala-nye. Le nto uyenza naxa lowo afuna ukulala naye emxelela ukuba makayeke le nto ayenzayo.
Le asinto imele ithathwe lula. Inokubangela ukuba umntu axhatshazwe ngokwesondo.
Funda Okungakumbi
Ndenze Ntoni Xa Umntu Esenza Izimbo Zokufuna Ukulala Nam?
Funda ukuba kuthetha ukuthini ukwenzelwa izimbo ezibonisa ukuba umntu ufuna ukulala nawe, noko unokukwenza xa ukule ngxaki.


text:
Ngaba IBhayibhile Ineengcinga ZikaThixo?
Impendulo esuka eBhayibhileni
Ababhali beBhayibhile abaninzi bathi babhala izinto ababezixelelwe nguThixo. Nantsi eminye imizekelo:
- UKumkani uDavide: “
Ngumoya kaYehova owathethayo ngam, nelizwi lakhe laliselulwimini lwam.”—2 Samuweli 23:1, 2.
- Umprofeti uIsaya: “
Itsho iNkosi enguMongami, uYehova wemikhosi, ukuthi.”—Isaya 22:15.
- Umpostile uYohane: “
Isityhilelo ngoYesu Kristu, uThixo awamnika sona.”—ISityhilelo 1:1.
Funda Okungakumbi
IBhayibhile—Incwadi Evela KuThixo
Inokukunceda njani iBhayibhile ukuba uhlangabezane neengxaki onazo? Kutheni umele uzikholelwe iziprofeto eziseBhayibhileni?


text:
IIMBALASANE ZONYAKA ODLULILEYO
Ukukhawulezisa Umsebenzi Wokwakha IiHolo ZoBukumkani
KUVUYISA nyhani ukubona indlela uYehova alwandisa ngokukhawuleza ngayo unqulo lokwenyaniso! (Isa. 60:22) Ngenxa yoko, zisoloko zifuneka ngamandla iiHolo zoBukumkani. Emhlabeni wonke, kufuneka kwakhiwe okanye kulungiswe iiholo ezingaphezu kwe-13 000.
Ukuze umsebenzi ukhawuleziswe yaye kungachithwa imali eninzi, iQumrhu Elilawulayo liye lahlengahlengisa amasebe athile okwakha. Kwikomkhulu eliseBrooklyn, eNew York, kusandulw’ ukusekwa iSebe Lokwakha Nelenza Iiplani Ehlabathini Lonke, elisebenza nzima emhlabeni wonke liwubeka phambili yaye liwukhawulezisa lo msebenzi wokwakha nowokulungisa. Amasebe Eengingqi Okwakha Nokwenza Iiplani aseAustralasia, kuMbindi Yurophu, eMerika naseMzantsi Afrika alungelelanisa umsebenzi kwiingingqi zawo, eqinisekisa ukuba iiHolo zoBukumkani zakhiwa ngokukhawuleza kungachithwanga imali eninzi. Akwaqeqesha amasebe akwiingingqi zawo ukuba akwazi ukulungisa iindawo zokunqulela ezikwingingqi yawo. Kuze kwisebe ngalinye, iSebe Lasekuhlaleni Lokwakha Nelenza Iiplani lilungelelanise umsebenzi wokwakhiwa nowokulungiswa kweeHolo zoBukumkani nezeeNdibano.
NgoJanuwari 2015, bonke abadala baseMerika baya kwintlanganiso ekwakubukelwe ividiyo kuyo ecacisa ngelungiselelo elitsha lokwenza iiplani, lokwakha nelokulungisa iiHolo zoBukumkani. Nazi ke izinto abazifundayo.
Ukwakha: Kusetyenziswa iiplani nezinto zokwakha ezifanayo nezilungele iimeko zasekuhlaleni kulandelwa ukhokelo lweKomiti Yokupapasha yeQumrhu Elilawulayo. Ezi zakhiwo akuyomfuneko ukuba zilungiswe qho yaye zihlala ixesha elide, kodwa ziyabukeka yaye azibizi kangako.
Ukulungisa: Kuza kuqeqeshwa amatsha-ntliziyo kwibandla ngalinye ngendlela yokunyamekela nokuzenza zisebenziseke kangangexesha elide iindawo zethu zokunqulela.
Inyaniso kukuba, mkhulu kakhulu wona umsebenzi wokwakha nowokulungisa, kodwa ukusebenza ngomanyano kwabantu bakaThixo kuya kwenza ukuba umsebenzi ukhawuleze ngoxa isetyenziswa kakuhle imali yeminikelo.
Funda Okungakumbi
AmaNgqina KaYehova—Ukwakha Ngokuphumelelayo
Abantu bakaYehova abohlulwa yimida yamazwe, indlela abakhuliswe ngayo okanye iilwimi kodwa baqhubeka besakha iiHolo zoBukumkani nezinye izakhiwo ezizisa uzuko kuYehova.
Ukwakha IiHolo ZoBukumkani Emagqagaleni
Bukela indlela amaqela amahlanu amavolontiya azakha ngayo iiHolo zoBukumkani ezimbini ngeentsuku nje eziyi-28.


text:
UVUKANI! OKTOBHA 2013
Izinto Ezintathu Ezingenakuthengwa Ngemali
Ukuthi phithi bubunewunewu kusenza singaziboni izinto ezibalulekileyo ebomini
Okwenzeka Ehlabathini
Ezinye izinto ekuthethwa ngazo: Ukuxinana kweemoto eTshayina, ukungahlonelwa kwenkululeko yonqulo eArmenia, iingozi zeewebhsayithi zokuncokola eJapan nezinye.
Xa Ubuhlobo Bugqith’ Emgceni
Ngaba uzixelela ukuba ‘Singabahlobo nje?’ Ukuba kunjalo, hlola imigaqo yeBhayibhile ukuze ubone ukuba le ndlela yokucinga ichanile kusini na.
Ingcali Yamachiza Ichaza Ngokholo Lwayo
Yintoni eyatshintsha uluvo lwalo mphandi ngemvelaphi yobomi neyambangela ukuba aqiniseke ukuba iBhayibhile ivela kuThixo?
Izinto Ezintathu Ezingenakuthengwa Ngemali
Imali isinceda sikwazi ukuthenga izinto esizifunayo, kodwa eyona nto yanelisayo ebomini siyifumana kwizinto ezingenakuthengwa ngemali.
Oko Ufanele Ukwazi Ngokuxhuzula
Funda ngesi sifo singaqondwayo.
Uxinezeleko
Funda ngesizathu sokuba uxinezeleko lubakhathaza abo banalo, nendlela iBhayibhile enokubanceda ngayo.
Indlebe Emangalisayo Yekatydid
Iindlebe zale ntethe zisebenza phantse ngokufanayo nezomntu. Uphando olufunyanisiweyo ngale ndlela imangalisayo yokuva lunokubanceda njani oososayensi noononjineli bale mihla?
Izinto Ezingakumbi Ezifumaneka Kwi-intanethi
Ndiza Kwenza Ntoni Xa Ndihlutshwa Ngabanye?
Uninzi lwabantu abahlupha abanye luziva lungeloncedo. Eli nqaku lichaza into enokwenziwa ukuze kulungiswe le ngxaki.
Ngaba Ndisoloko Ndicinga Ngendlela Endikhangeleka Ngayo?
Ukuba unengxaki nomzimba wakho, ungayilungisa njani?
Kuthekani Ukuba Ndiyagula?—Inxalenye 1
Abaselula abane bachaza izinto ezibancedayo ukuze bahlangabezane nezigulo zabo baze bahlale benethemba.
Oko Kuthethwa Lulutsha Ngenkangeleko Yalo
Kutheni kunzima ngolutsha ukuba lube nembono efanelekileyo ngendlela olukhangeleka ngayo? Yintoni enokunceda?
Iphupha Lombhaki
Zikhuphelele eli phepha lifakwa imibala-bala, uliprinte uze ukhangele izinto ezingafaniyo kule mifanekiso mibini.


text:
UKUNCEDA IINTSAPHO | UMTSHATO
Indlela Yokuyeka Ukuqumbelana
INGXAKI
Yenzeka njani into yokuba kudlule iiyure—de kube ziintsuku, bengathethisani abantu ababini abafunga ukuba baya kusoloko bethandana? Abanye bazithuthuzela ngelithi, ‘Kubhetele ngoku kuba asisalwi.’ Sekunjalo, ingxaki isekho ibe bobabini abonwabanga.
ISIZATHU SOKUBA OKU KUSENZEKA
Ukubuyis’ isixhiba. Abanye abantu abatshatileyo abathethisani ngabom kuba beziphindezela. Ngokomzekelo, masithi umyeni uceba ukwenza into ethile ngempela veki, aze angayixeleli inkosikazi yakhe. Xa inkosikazi isiva ngale nto, iba nomsindo ize ithi umyeni wayo akayicingeli. Umyeni uphendula ngokuthi inochuku le nkosikazi. Inkosikazi iyagqwashula iphume ize emva koko iqumbe. Oku ikwenzayo kufana nokuthi, “Ndifun’ ukukuvisa le ntlungu undivise yona.”
Amaqhinga. Abanye baye baqumbe xa befuna kwenziwe into abayithandayo. Ngokomzekelo, masithi indoda nomfazi baceba ukuya ndaweni ithile, yaye umama wekhaya uzimisele ukumema nabazali bakhe. Umyeni akavumi. Uthi: “Utshate nam okanye nabazali bakho?” Emva koko uyaqumba kuba efuna umfazi wakhe enze le nto ayifunayo.
Kakade ke, kuhle ukuthula okomzuzwana xa ubona ngathi unyukelwa ngumsindo. Olu hlobo lokungathethisani lunokuba luncedo. IBhayibhile ithi, “kukho ixesha lokuthi cwaka.” (INtshumayeli 3:7) Ukungathethisani iba ngamaqha xa injongo ikukubuyis’ izitya ibe kufana nokugalela iparafini emlilweni nto leyo enokwenza indoda nomfazi wayo bangahloniphani. Ningakuthintela njani oku ukuze kungenzeki kuni?
OKO NINOKUKWENZA
Into yokuqala ekufuneka niyenze ukuze niyeke ukuqumbelana kukuqonda ukuba ukuqumba liqhinga nje elisebenza okwexeshana. Yinyaniso ukuba ukuqumba kunokukwenza uve kuthe ngco kuwe ngaphakathi kuze kunyanzele iqabane lakho ukuba ligob’ uphondo. Kodwa ngaba leyo yindlela ofuna ukumphatha ngayo umntu owafunga usithi uya kumthanda noba sekumnyam’ entla? Zikho iindlela ezibhetele zokucombulula ukungavisisani.
Zama ukuqonda oyena nobangela. IBhayibhile ithi, uthando “alucaphuki.” (1 Korinte 13:4, 5) Ngoko musa ukuphendula ngomsindo xa iqabane lakho lisithi, “Awumameli” okanye “Usoloko ufika emva kwexesha.” Kunoko, zama ukuqonda oyena nobangela. Ngokomzekelo, xa iqabane lakho lisithi, “Awumameli,” kusenokwenzeka ukuba eyona nto liyitshoyo kukuba, “Ndibona ngathi awuzamkeli ezam iimbono.”—Umgaqo weBhayibhile: IMizekeliso 14:29.
Iqabane lakho lijonge njengomhlobo kungekhona utshaba
Mus’ ukuphakamisa ilizwi. Ingxabano idla ngokuqatsela njengoko iqhubeka. Ukanti unako ukuyiphelisa ingxabano. Njani? Incwadi ethi Fighting for Your Marriage ithi: “Ukuthetha ngokuzolileyo nokumamela kakuhle njengoko iqabane lakho lithetha kuyenye yeendlela zokucima umlilo obangelwa yingxabano. Amaxesha amaninzi, yiloo nto nje kuphela efunekayo.”—Umgaqo weBhayibhile: IMizekeliso 26:20.
Sukuzicingela wedwa, licingele neqabane lakho. IBhayibhile ithi: “Ngamnye makafune, kungekhona ingenelo yakhe, kodwa eyomnye umntu.” (1 Korinte 10:24) Ukuba iqabane lakho ulijonga njengomhlobo kunokuba ulijonge njengotshaba, ambalwa amathuba okuba ukhawuleze ucaphuke, uxabane nalo uze uliqumbele.—Umgaqo weBhayibhile: INtshumayeli 7:9.
IBhayibhile iyakugweba ukungathethisani, xa isithi: “Ngamnye wenu makamthande umfazi wakhe njengoko ezithanda; ke yena umfazi, makabe nentlonelo enzulu ngendoda yakhe.” (Efese 5:33) Sicebisa ukuba uhlale phantsi neqabane lakho nize nenze isivumelwano sokuba soze ningathethisani.
Fumana olunye uncedo lweentsapho kwi-www.jw.org/xh
Funda Okungakumbi
Indlela Yokuzinqanda Ungathethi Amazwi Ahlabayo
Yintoni onokuyenza xa wena nomfazi okanye umyeni wakho niye navumela amazwi ahlabayo awonakalisa umtshato wenu?
Thembelani KuThixo Ukuze Nonwabe Emtshatweni
Ukuzibuza imibuzo nje emibini kungawuphucula umtshato wakho.


text:
INQAKU ELINGUMXHOLO | UNOKUYAZI IBHAYIBHILE
Incwadi Emele Yaziwe
IBhayibhile yeyona ncwadi indala. Indala kangakanani? Yaqala ukubhalwa kuMbindi Mpuma kwiminyaka emalunga neyi-3 500 eyadlulayo. Elo yayilixesha lolawulo lwakudala lwaseTshayina olusembalini.—Funda ibhokisi ethi “ Izinto Ezibangela Umdla NgeBhayibhile.”
IBhayibhile ineempendulo ezanelisayo zemibuzo ebalulekileyo yobomi
Ukuba incwadi ixelela abantu into eza kubanceda, kumele kube lula ukuyiqonda yaye ibaluleke kubo. Injalo kanye ke iBhayibhile. Ineempendulo ezanelisayo zemibuzo ebalulekileyo yobomi.
Ngokomzekelo, ngaba wakha wazibuza, ‘Kutheni silapha?’ Lo mbuzo uye wadida abantu kangangeminyaka emininzi, ibe usenjalo nanamhlanje. Naxa kunjalo, impendulo yawo iyafumaneka kwizahluko zokuqala ezibini zencwadi yeBhayibhile, iGenesis. Kwezi zahluko kuthethwa ngezinto ezenzeka “ekuqaleni”—kwiminyaka eyibhiliyoni eyadlulayo—xa kwadalwa izinto ezibonakalayo ezinjengegalaksi, iinkwenkwezi nomhlaba. (Genesis 1:1) Emva koko ichaza indlela ezadalwa ngokulandelelana ngayo izinto ezahlukahlukeneyo eziphilayo nendlela ababakho ngayo abantu emhlabeni—kwanenjongo yokubakho kwazo zonke ezi zinto.
IBHALELWE UKUBA IQONDWE
IBhayibhile inamacebiso anokusinceda sikwazi ukucombulula iingxaki esidibana nazo mihla le. Kulula ukuwaqonda loo macebiso. Aqondeka lula ngezi zizathu zibini.
Okokuqala, ithetha ngendlela ecacileyo, engqalileyo nebangel’ umdla. Kunokuba isebenzise amagama anzima nangaziwayo, isebenzisa amagama aqondakalayo. Izinto ekunzima ukuziqonda zibhalwe ngamagama esiwaqhelileyo nesiwasebenzisayo.
Ngokomzekelo, uYesu wasebenzisa imizekeliso elula emininzi ethetha ngezinto ezaziwayo ngabantu ukuze abafikelele iintliziyo. Eminye yayo ifumaneka kwiNtshumayelo yaseNtabeni, ebhalwe kwisahluko 5 ukusa ku-7 sikaMateyu. Omnye umbhali oyibiza ngokuba “yintetho eluncedo” waphawula ukuba injongo yayo “ayikokuzalisa iingqondo zethu ngamacebiso, kodwa kukusikhokela kuyo yonke into esiyenzayo ebomini.” Unokufunda ezo zahluko mhlawumbi ngemizuzu eyi-15 ukuya kweyi-20. Uya kumangaliswa yindlela alula kodwa anamandla ngayo amagama asetyenziswa nguYesu.
Enye into ebangela ukuba kube lula ukuyiqonda iBhayibhile yinto ethetha ngayo. Asiyoncwadi yeentsomi. Kunoko, kunjengokuba iThe World Book Encyclopedia isitsho, kakhulu ithetha “ngabantu abadumileyo nabaqhelekileyo, indlela ababetsala nzima ngayo, amathemba ababenawo, izinto ababengazenzi kakuhle nempumelelo yabo.” Kulula ngathi ukuthetha ngaba bantu bokwenene nendlela ababephila ngayo, iziganeko ezazisenzeka ngelo xesha, kanti sifumana nezifundo ezibalulekileyo kubo.—Roma 15:4.
WONKE UMNTU ANGAYIFUMANA
Ukuze uyazi incwadi, imele ibhalwe ngolwimi olwaziyo. Namhlanje iBhayibhile unokuyifumana ngolwimi olwaziyo, enoba uhlala phi okanye ungowaluphi uhlanga. Khawuve ukuba kuye kwafuneka kwenziwe ntoni ukuze ifumaneke kubantu bonke.
Iye Yaguqulelwa. IBhayibhile yabhalwa ngesiHebhere, isiAramiki nesiGrike. Ngenxa yoko babembalwa abantu abakwaziyo ukuyifunda. Ukuze ifumaneke nangezinye iilwimi, abaguquleli abanyanisekileyo baye bazinikela ekuyiguquleleni. Ngenxa yoko, ngoku iBhayibhile iguqulelwe yonke okanye inxalenye yayo ngeelwimi ezimalunga ne-2 700. Oku kuthetha ukuba phantse wonke umntu unokuzifundela inxalenye yeBhayibhile ngolwimi lwakhe.
Iye Yapapashwa. Ekuqaleni imibhalo yeBhayibhile yayibhalwa kwizinto ezonakalayo, njengofele nompapiri. Ukuze loo mibhalo ifumaneke ebantwini, kwakufuneka ikhutshelwe ngesandla. Ekubeni yayibiza imali eninzi, babembalwa abantu ababekwazi ukuyithenga. Emva kokuba kwenziwe umatshini wokuprinta kaGutenberg kwiminyaka engaphezu kweyi-550 eyadlulayo, baninzi abantu ababa neBhayibhile. Ngokutsho kolunye uphando, zingaphezu kweebhiliyoni ezintlanu iiBhayibhile ezasasazwayo.
Xa sicinga ngoku, ayikho enye incwadi esetyenziswa ezinkonzweni enokuthelekiswa neBhayibhile. Kucacile ukuba yincwadi ekufuneka yaziwe. Sekunjalo, kunokuba nzima ukuyazi. Uncedo luyafumaneka. Unokulufumana phi? Lunokukunceda njani? Khawufunde eli nqaku lilandelayo.
Funda Okungakumbi
IBhayibhile—Incwadi Ekhethekileyo
Funda izinto ezibalulekileyo ngeBhayibhile nento eyenza ikhetheke ngokwenene.
Is the Bible the Word of God?
Ucinga ukuba ababhali beBhayibhile babephefumlelwe nguThixo ngokwenene?


text:
UVUKANI! APRILI 2015
Yaphelela Phi Ingqeqesho?
Abazali ababaqeqesha kakuhle abantwana babo bathelwa nqa ngabanye. Konakala phi?
Yaphelela Phi Ingqeqesho?
Ngaba ingxaki eyaqala kwiminyaka yoo-1960 isenefuthe kwindlela abakhuliswa ngayo abantwana?
Indlela Yokuqeqesha Abantwana
Amacebiso amahlanu eBhayibhile anokunceda iintsapho.
Ukutyelela EHonduras
Funda ngendlela abaphila ngayo abantu beli lizwe likuMbindi Merika.
Xa Unesithukuthezi
Isithukuthezi siyingozi empilweni yakho njengokutshaya iientyi eziyi-15 ngosuku. Ungasiphepha njani isithukuthezi?
Izilwanyana
Abantu bamele baziphathe njani izilwanyana?
Uyisebenzisa Njani Iteknoloji?
Phendula imibuzo emine ekunceda uzihlole.
Indlela Asebenza Ngayo Amabhovu Ekati
Kutheni oososayensi besenza oomatshini abanesixhobo esibizwa ngokuba yi-e-whiskers?
Izinto Ezingakumbi Ezifumaneka Kwi-intanethi
Yintoni Endimele Ndiyazi Ngemidlalo Ye-elektroniki?
Inokuba luncedo ize iphinde ibe nezinye izinto esingakhange sizicinge.
Xolela Ngesisa
Ufanele umphathe njani umntu okukhathazileyo?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
8 Kamsinya emva koko wahambela kwizixeko ngezixeko nakwiidolophana ngeedolophana, eshumayela yaye evakalisa iindaba ezilungileyo zobukumkani bukaThixo.+ Kwaye abalishumi elinesibini babekunye naye,
2 nabafazi abathile+ ababephilisiwe koomoya abangendawo nezifo, uMariya ekuthiwa nguMagadala, lowo kwakuphume kuye iidemon ezisixhenxe,+
3 noYowana+ umfazi kaKhuza, indoda ephetheyo kwaHerode, noSusana nabanye abafazi abaninzi, ababebalungiselela ngempahla yabo.
4 Ke kaloku xa isihlwele esikhulu sasiqokelelene ndawonye kunye nabo babesiya kuye bevela kwizixeko ngezixeko, wathetha ngomzekeliso wathi:+
5 “Umhlwayeli waphuma waya kuhlwayela imbewu yakhe. Ngoko, njengoko wayehlwayela, yimbi yayo yawela ecaleni kwendlela yaza yanyathelwa, yaye iintaka zezulu zayidla zayigqiba.+
6 Enye yawela elulwalweni, yaye, emva kokuhluma, yoma ngenxa yokungabi nakufuma.+
7 Enye yawela phakathi kwameva, yaye ameva awakhula kunye nayo ayiminxisela.+
8 Enye yawela emhlabeni olungileyo, yaza, emva kokuhluma, yavelisa isiqhamo ngokuphindwe kalikhulu.”+ Njengoko wayexela ezi zinto, waqala ukumemeza wathi: “Lowo uneendlebe zokuphulaphula, makaphulaphule.”+
9 Kodwa abafundi bakhe bambuza okuthethwa ngulo mzekeliso.+
10 Wathi: “Nina nikunikiwe ukuziqonda iimfihlelo ezingcwele zobukumkani bukaThixo, kodwa kwabanye kungemizekeliso,+ ukuze, nakuba bekhangele, bakhangelele ilize, yaye, nakuba besiva, bangayifumani intsingiselo.+
11 Ke kaloku lo mzekeliso+ uthetha oku: Imbewu lilizwi likaThixo.+
12 Leyo isecaleni kwendlela ngabo bavileyo,+ andule ke uMtyholi+ eze alithabathe ilizwi ezintliziyweni zabo ukuze bangakholwa baze basindiswe.+
13 Leyo iselulwalweni ngabo bathi, bakuliva, balamkele ilizwi ngovuyo, kodwa ayinangcambu; bakholwa nje okwexeshana, kodwa ngexesha lovavanyo bayaphambuka.+
14 Leyo ke iwela phakathi kwameva, ngabo baye beva, kodwa, ngokuthabatheka ngamaxhala nobutyebi neziyolo+ zobu bomi, baminxwa ngokupheleleyo baze bangagqibelelisi nto.+
15 Leyo ke ikumhlaba omhle, ngabo bathi, emva kokuliva ilizwi ngentliziyo entle nelungileyo,+ baligcine baze bathwale isiqhamo ngonyamezelo.+
16 “Akukho bani, othi emva kokulumeka isibane, asigqubuthele ngesitya okanye asibeke phantsi komandlalo, kodwa usibeka kwisiphatho sezibane, ukuze abo bangenayo babone ukukhanya.+
17 Kuba akukho nto ifihlakeleyo+ ingayi kubonakaliswa, kungekho nantoni na efihlwe ngenyameko ingasayi kuze yaziwe nengasayi kuze ize ekuhleni.+
18 Ngoko ke, nikelani ingqalelo kwindlela eniphulaphula ngayo; kuba nabani na onako, uya kunikwa okungakumbi,+ kodwa nabani na ongenako, kwanoko acinga ukuba unako kuya kuthatyathwa kuye.”+
19 Ke kaloku unina nabantakwabo+ beza ngakuye, kodwa babengakwazi ukufikelela kuye ngenxa yesihlwele.+
20 Noko ke, waxelelwa kwathiwa: “Unyoko nabantakwenu bemi ngaphandle bafuna ukukubona.”+
21 Ekuphenduleni wathi kubo: “Uma nabantakwethu ngaba balivayo ilizwi likaThixo baze balenze.”+
22 Ebudeni benye yezo mini yena nabafundi bakhe bangena esikhepheni, yaye wathi kubo: “Masiwele, siye ngaphesheya kwedike.” Ngoko banduluka.+
23 Kodwa njengoko babehamba ngamanzi walala ubuthongo. Kwehla isaqhwithi esikhulu somoya kwelo dike, yaye baqalisa ukuzala ngamanzi nokuba sengozini.+
24 Ekugqibeleni baya kuye baza bamvusa, besithi: “Myaleli, Myaleli, siza kutshabalala!”+ Wavuka, wawukhalimela+ umoya nokulatyuza kwamanzi, zaza zadamba, kwaza kwabakho ukuzola.
25 Wandula ke wathi kubo: “Luphi na ukholo lwenu?” Kodwa bengenwe luloyiko, bamangaliswa, besithi omnye komnye: “Ngubani ngokwenene lo, kuba uyalela kwanemimoya namanzi, yaye ziyamthobela?”+
26 Bamisa elunxwemeni kwilizwe lamaGerasa, elikwicala elimelene nelaseGalili.+
27 Kodwa njengoko wayephumela emhlabeni wahlangatyezwa yindoda ethile kweso sixeko eyayineedemon. Yaye kangangexesha elide yayinganxibi sinxibo, kwaye yayihlala, kungekhona ekhaya, kodwa phakathi kwamangcwaba.+
28 Ithe yakubona uYesu yadanduluka kakhulu yaza yawa phantsi phambi kwakhe, yathi ngezwi elikhulu: “Ndinantoni yakwenza nawe,+ Yesu Nyana wOyena Thixo Uphakamileyo? Ndiyakubongoza, ungandithuthumbisi.”+
29 (Kuba wayewuyalela umoya ongahlambulukanga ukuba uphume emntwini lowo. Kuba kangangexesha elide wawumbambe nkqi,+ yaye ngokuphindaphindiweyo wayebotshwa ngemixokelelwane namakhamandela elindiwe, kodwa wayeyiqhawula imixokelelwane aze aqhutyelwe yidemon kwiindawo ezingasese.)
30 UYesu wambuza oku: “Ungubani igama lakho?” Wathi: “NdinguMkhosi,” ngenxa yokuba kwakungene iidemon ezininzi kuye.+
31 Yaye zambongoza+ ukuba angaziyaleli zimke ziye enzonzobileni.+
32 Ke kaloku kwakukho ugxuba lweehagu+ ezininzi lusidla apho entabeni; ngoko zambongoza ukuba azivumele zingene kuzo.+ Yaye wazivumela.
33 Zandula ke iidemon zaphuma kuloo mntu zangena ezihagwini, yaye olo gxuba lwagxalathelana phezu kwengxondorha lwaya kweyela edikeni lwaza lwarhaxwa.+
34 Kodwa xa abalusi babona oko kwakwenzekile, basaba baza bakuxela oku esixekweni nakwiindawo ezisemaphandleni.+
35 Ngoko abantu baphuma ukuya kubona oko kwakwenzekile, yaye beza kuYesu baza bafika umntu ezaziphume kuye iidemon, ambethe yaye esezingqondweni, ehleli ezinyaweni zikaYesu; kwaye boyika.+
36 Abo babebonile babaxelela indlela awayephiliswe ngayo umntu obeneedemon.+
37 Ngoko yonke inkitha evela kwimimandla yelizwe lamaGerasa yamcela ukuba emke kuyo, ngenxa yokuba yayibanjwe nkqi luloyiko olukhulu.+ Ngoko wakhwela isikhephe wemka.
38 Noko ke, indoda ezaziphume kuyo iidemon yayimbongoza ukuba iqhubeke ikunye naye; kodwa wayindulula, esithi:+
39 “Hamba ugoduke, uze uzibalise ezo zinto akwenzele zona uThixo.”+ Ngako oko wemka, ebhengeza kuso sonke isixeko siphela ezo zinto amenzele zona uYesu.+
40 Xa uYesu wabuyayo, isihlwele samamkela ngobubele, kuba sonke sasimlindele.+
41 Kodwa, khangela! kweza indoda egama linguYayiro, yaye lo mntu wayeligosa elongamelayo kwindlu yesikhungu. Kwaye wawa ezinyaweni zikaYesu waza wambongoza ukuba angene endlwini yakhe,+
42 ngenxa yokuba wayenentombi ekukuphela kwayizeleyo imalunga neshumi elinesibini leminyaka ubudala yaye yayisifa.+
Njengoko wayehamba izihlwele zathontelana kuye.+
43 Yaye umfazi, owayenethombo legazi+ kangangeminyaka elishumi elinesibini, owayengakwazi ukuphiliswa nangubani na,+
44 weza ngasemva waza wachukumisa umphetho+ wesambatho sakhe sangaphezulu,+ yaye ngephanyazo ithombo lakhe legazi layeka.+
45 Ngoko uYesu wathi: “Ngubani na lo undichukumisileyo?”+ Bakukhanyela bonke, uPetros wathi: “Myaleli, izihlwele zikurhangqile kwaye zikuxina kakhulu.”+
46 Kodwa uYesu wathi: “Kukho ondichukumisileyo, kuba ndiqondile ukuba kuphume+ amandla kum.”+
47 Ebona ukuba uyaphawuleka, lo mfazi weza engcangcazela waza wawa phantsi phambi kwakhe, wasityhila phambi kwabo bonke abantu isizathu sokumchukumisa kwakhe nendlela aphiliswe ngayo ngephanyazo.+
48 Kodwa wathi kuye: “Ntombi, ukholo lwakho lukuphilisile;+ hamba ngoxolo.”+
49 Ngoxa wayesathetha, kwafika ummeli othile wegosa elongamelayo kwindlu yesikhungu, esithi: “Intombi yakho ifile; ungabi samkhathaza umfundisi.”+
50 Akukuva oku, uYesu wamphendula wathi: “Musa ukoyika, kuphela yiba nokholo,+ yaye iya kusindiswa.”
51 Akufika endlwini akazange avumele nabani na ukuba angene naye ngaphandle kukaPetros noYohane noYakobi noyise nonina wentombazana.+
52 Kodwa abantu bonke babelila yaye bezimbambazela besentlungwini ngenxa yayo. Ngoko wathi: “Musani ukulila,+ kuba ayifanga kodwa ilele.”+
53 Bamhleka ngokugculelayo, ngenxa yokuba babesazi ukuba ifile.+
54 Kodwa wayibamba ngesandla waza wabiza, esithi: “Ntombazana, vuka!”+
55 Umoya wayo+ wabuya, yaza yavuka+ ngephanyazo, yaye wayalela ukuba inikwe into yokudla.+
56 Ngoko, abazali bayo babethe phithi; kodwa wabayalela ukuba bangaxeleli nabani na ngoko kwakwenzekile.+
Yithumele
Yithumele
Luka 8
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=42&Chapter=8&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D42%26Chapter%3D8%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Full text loading...
n Law, Democracy & Development - Isimemo sokugqibela 'somThetho wezona zigwebo ziphantsi'
- Previous Article
- Table of Contents
- Next Article
Abstract
'Ngokoluvo olusebenzayo nolungagxeki ngokupheleleyo, abantwana bangumzekelo wethemba loluntu kunye nesiphiwo salo kwikamva lalo.' Ubu-ethe-ethe bolu luvo busenokungabi yonyani ngokupheleleyo, ingakumbi eMzantsi Afrika apho bekusenzeka rhoqo izenzo zolwaphulo-mthetho ezinobundlobongela obenziwa lulutsha.
Article metrics loading...


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
6 Oonyana+ babaprofeti bathi kuElisha: “Khangela, ngoku! Indawo+ esihlala kuyo phambi kwakho ixinene.+
2 Nceda, usiyeke sihambe siye eYordan size sizithabathele ngamnye umqadi, sizenzele+ indawo yokuhlala.” Ngoko wathi: “Hambani.”
3 Yaye uthile wahlabela mgama wathi: “Nceda, uhambe nezicaka zakho.” Yena wathi: “Nam ndiza kuhamba.”
4 Ngako oko wahamba nabo, yaye ekugqibeleni bafika eYordan baza bagawula imithi.+
5 Yaye kwathi xa uthile wayewisa umqadi wakhe, intloko yezembe+ lakhe yawela emanzini. Yaye wadanduluka esithi: “Awu, nkosi yam,+ kuba belibolekiwe!”+
6 Wandula umntu kaTHIXO oyinyaniso wathi: “Iwele phi?” Ngoko wayibonisa loo ndawo. Ngoko nangoko wanqumla ukhuni waza waluphosa apho wenza ukuba intloko yezembe idade.+
7 Ke wathi: “Yiphakamise ngokwakho.” Kwaoko wasolula isandla sakhe waza wayithabatha.
8 Ukumkani waseSiriya+ wabandakanyeka emfazweni nxamnye noSirayeli. Ngako oko waceba nabakhonzi bakhe,+ esithi: “Uya kumisa inkampu kunye nam kwindawo ethile.”+
9 Wandula umntu kaTHIXO oyinyaniso+ wathumela kukumkani wakwaSirayeli, esithi: “Zilinde ungadluli ngakule ndawo,+ ngenxa yokuba kulapho amaSiriya eza khona.”+
10 Ngoko ukumkani wakwaSirayeli wathumela kwindawo eyayitshiwo ngumntu kaTHIXO oyinyaniso kuye.+ Yaye wamlumkisa,+ waza wazilondoloza apho, akwabi kanye okanye kabini.
11 Ngenxa yoko ukumkani waseSiriya waba nomsindo entliziyweni yakhe ngalo mbandela,+ kangangokuba wabiza abakhonzi bakhe waza wathi kubo: “Ngaba aniyi kundixelela na ukuba nguwuphi na kwabo bangabethu ongakukumkani wakwaSirayeli?”+
12 Wandula omnye wabakhonzi bakhe wathi: “Akakho, nkosi yam kumkani, kodwa nguElisha+ umprofeti okwaSirayeli oxelela+ ukumkani wakwaSirayeli izinto ozithethayo kwigumbi lakho lokulala elingaphakathi.”+
13 Ngoko wathi: “Hambani niye kubona apho akhoyo, ukuze ndithumele, ndimthabathe.”+ Kamva wanikwa ingxelo, ethi: “Nanko eDotan.”+
14 Ngoko nangoko wathumela apho amahashe neenqwelo zokulwa nomkhosi wamajoni+ onamandla; yaye bafika ngobusuku basingqinga isixeko.
15 Ekuvukeni komlungiseleli+ womntu kaTHIXO oyinyaniso ekuseni, waphuma, nanko umkhosi wamajoni ungqonge isixeko ngamahashe neenqwelo zokulwa. Kwaoko umlindi wakhe wathi kuye: “Awu, nkosi yam!+ Siza kwenza ntoni na?”
16 Kodwa wathi: “Musa ukoyika,+ ngokuba baninzi ngakumbi abo bakunye nathi ngaphezu kwabo bakunye nabo.”+
17 Yaye uElisha wathandaza+ esithi: “Owu Yehova, khawuncede uvule amehlo akhe,+ ukuze abone.” Ngoko nangoko uYehova wawavula amehlo omlindi, kangangokuba wabona; yaye khangela! ummandla weentaba wawuzele ngamahashe neenqwelo zokulwa+ zomlilo zijikeleze uElisha.+
18 Xa behlayo besiza kuye, uElisha wathandaza kuYehova wathi: “Khawuncede, ulubethe ngobumfama olu hlanga.”+ Ngoko wababetha ngobumfama ngokwelizwi likaElisha.
19 Ke kaloku uElisha wathi kubo: “Asiyondlela le, ingesiso nesixeko. Ndilandeleni, ndinikhaphe ndinise kule ndoda niyifunayo.” Noko ke, wabakhapha wabasa eSamariya.+
20 Kwathi kamsinya nje bakufika eSamariya, uElisha wathi kubo: “Owu Yehova, wavule amehlo aba ukuze babone.”+ Ngoko nangoko uYehova wawavula amehlo abo, babona; nabo bephakathi eSamariya.
21 Kamsinya akubabona ukumkani wakwaSirayeli wathi kuElisha: “Ndibaxabele na, ndibaxabele na,+ bawo?”+
22 Kodwa wathi: “Ungabaxabeli. Ngaba uxabela abo ubathimbileyo ngekrele lakho nangesaphetha sakho?+ Beka isonka namanzi phambi kwabo ukuze badle, basele+ baze baye enkosini yabo.”
23 Ngako oko wabenzela itheko elikhulu; badla, basela, emva koko wabandulula baya enkosini yabo. Yaye amatutu+ amaSiriya akazange aphinde aye kwilizwe lakwaSirayeli.
24 Emva koko uBhen-hadadi ukumkani waseSiriya waliqokelela ndawonye lonke iqela lakhe waza wenyuka waya kungqinga+ iSamariya.
25 Ekuhambeni kwethuba kwabakho indlala enkulu eSamariya,+ yaye, khangela! babeyingqingile de intloko ye-esile+ yaxabisa amashumi asibhozo amaqhosha esilivere, nesine somlinganiselo wekabhe yobulongwe behobe+ saxabisa amaqhosha esilivere amahlanu.
26 Yaye kwathi njengoko ukumkani wakwaSirayeli wayedlula eludongeni umfazi othile wadanduluka, esithi kuye: “Sindisa, Owu nkosi yam kumkani!”+
27 Waza yena wathi: “Ukuba uYehova akakusindisi, ndiya kukusindisa ngokuphuma kuwuphi na umthombo?+ ngesanda okanye ngesixovulelo sewayini okanye eseoli?”
28 Yaye ukumkani wahlabela mgama wathi kuye: “Kwenzeke ntoni kuwe?” Wathi yena: “Lo mfazi uthe kum, ‘Ndinike unyana wakho ukuze sidle yena namhlanje, yaye owam unyana siya kumdla ngomso.’+
29 Ngako oko siye sampheka+ unyana wam saza samdla.+ Ndandula ndathi kuye ngosuku olulandelayo, ‘Ndinike unyana wakho ukuze simdle.’ Kodwa uye wamfihla unyana wakhe.”
30 Kwathi kamsinya nje akuweva ukumkani amazwi alo mfazi, ngoko nangoko wazikrazula+ izambatho zakhe; yaye njengoko wayedlula eludongeni, abantu babona, kwaye, khangela! nalo irhonya ngaphantsi enyameni yakhe.
31 Wahlabela mgama wathi: “Makenjenje uThixo kum, aze ongeze enjenje, ukuba intloko kaElisha unyana kaShafati iye yaqhubeka imi kuye namhlanje!”+
32 UElisha wayehleli endlwini yakhe, yaye amadoda amakhulu ayehleli naye,+ ekuthumeleni kwakhe indoda phambi kwakhe. Ngaphambi kokuba umthunywa afike kuye, wathi kumadoda amakhulu: “Nimbonile na unyana wombulali+ ukuba uthumele ukuba kususwe intloko yam? Niyabona: kamsinya nje akufika umthunywa, nize niluvale ucango, nimtyhale ngocango. Asizozingqi+ zeenyawo zenkosi yakhe ezo zisemva kwakhe?”
33 Ngoxa wayesathetha nawo, umthunywa wayesihla esiza kuye, yaye ukumkani wathi: “Nantso intlekele evela kuYehova.+ Ndisamlindele ngani na uYehova?”+
Yithumele
Yithumele
2 Kumkani 6
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=12&Chapter=6&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D12%26Chapter%3D6%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg